TMJ kongsi detik cemas insiden tembakan di Bangkok Mall

BANGKOK, 18 Rabiulawal 1445H, Rabu – Tunku Mahkota Johor (TMJ) berkongsi detik cemas ketika baginda dan keluarga berada di sebuah hotel berhampiran Siam Paragon Mall di Bangkok, iaitu lokasi tembakan maut yang mengorbankan dua nyawa pada Selasa.

Putera mahkota Johor menjelaskan bahawa ketika kejadian, keluarganya sedang duduk di lobi hotel berhampiran sebelum kekecohan berlaku.

“Orang ramai menjerit dan berlari masuk ke dalam hotel dari pusat membeli-belah apabila penembak mula melepaskan tembakan. Ia sangat bising dan terdapat begitu banyak jeritan.

“Kami membawa kanak-kanak/keluarga ke tempat yang selamat, berlari ke ruang bawah tanah bersama pasukan saya, dan fikiran saya tertumpu kepada berapa ramai penembak di luar sana, apa senjata yang mereka gunakan dan apa situasinya.

Kami perlu berjaga-jaga dan bersedia untuk sebarang kemungkinan kerana yang kami tahu ketika itu hanyalah bunyi tembakan yang kedengaran.

“Kami tidak mempunyai maklumat lain dan perlu bersedia untuk apa-apa perkara yang boleh berlaku.

“Saya masih terbayang waktu saya memberitahu anak-anak saya, “semuanya akan kembali okay. Babah dan Mama ada di sini” dan menyuruh mereka tunduk sementara menunggu kenderaan tiba.

“Saya dan pasukan keselamatan kami berdiri di hadapan keluarga saya, membina perisai manusia untuk melindungi mereka walau apa pun berlaku. Apa yang difikiran saya adalah untuk membawa keluarga dan pasukan saya keluar dari tempat itu. Isteri saya memeluk anak-anak kami, menundukkan diri dan cuba menenangkan mereka kerana mereka ketakutan dan menangis.

“Saya menjerit sekuat hati kepada pasukan keselamatan kami untuk membawa kereta ke ruang bawah tanah dan membawa kami ke lokasi yang selamat jauh dari tempat tersebut.

“Saya memberitahu mereka untuk membawa kami ke Kedutaan Malaysia, dan pemandu memberitahu kami Kedutaan Singapura lebih dekat dan ketika itu saya menghubungi Konsul Jeneral Singapura di Johor.

“Kini kami selamat berada di Kedutaan. Saya menghubungi Perdana Menteri Malaysia dan Menteri Pertahanan kita untuk memaklumkan apa yang berlaku. Duta Besar Malaysia (Datuk Jojie Samuel) turut ada bersama kami,” menurut baginda.

Tunku Ismail mengemas kini hantarannya di platform X, dengan menyatakan bahawa baginda sekeluarga telah selamat pulang ke Johor pada malam Selasa.

“Malangnya, saya terlepas perlawanan JDT tetapi saya bersyukur keluarga saya dan pasukan kami selamat. Ini adalah pengalaman terburuk yang pernah saya lalui. Melindungi nyawa anak-anak saya daripada pembunuh. 2 orang meninggal dunia. Semoga Allah merahmati roh mereka yang tidak berdosa, ” menurut hantarannya.

Baginda turut menyampaikan ucapan terima kasih kepada pasukan keselamatannya dan rakan-rakan dari Singapura dan Malaysia.

Pemilik pasukan JDT itu berada di Bangkok bagi menghadiri perlawanan saingan Liga Juara-Juara Asia (ACL), menyaksikan kebangkitan semula JDT dengan menewaskan BG Pathum United 4-2, di Stadium Pathum Thani pada Selasa.

Menurut media tempatan, seorang suspek berusia 14 tahun telah ditahan selepas kejadian itu.

Duta Besar Malaysia ke Thailand kemudian mengesahkan tiada rakyat Malaysia terlibat dalam insiden ngeri itu.- Bernama


Atasi segera masalah ganggu PdPR

BANGI, 10 Zulkaedah 1442H, Isnin – Dalam mendepani tempoh mencabar pandemik COVID-19, kerajaan khususnya Kementerian Pendidikan perlu berusaha meningkatkan kualiti pendidikan secara atas talian.

Langkah itu selaras dengan realiti norma baharu yang dihadapi pelajar ketika ini yang terpaksa melalui pengajaran dan pembelajaran di rumah (PdPR).

Kesukaran belajar secara PdPR bukan sahaja dihadapi murid dan guru, bahkan juga dirasai ibu bapa, kata Ketua Media Pertubuhan-Pertubuhan Pembela Islam (PEMBELA), Haji Rashidi Haris.

Ini kerana, PdPR memberi kesan kepada murid miskin yang tidak mampu mempunyai peranti, selain isu capaian internet dan masalah guru yang kurang mahir dalam mengendalikan pembelajaran secara atas talian.

Sehubungan itu, Haji Rashidi mencadangkan kerajaan memberikan bantuan satu peranti untuk satu keluarga terutamanya kepada murid daripada golongan B40 dan M40 supaya tiada isu keciciran.

“Berikan juga bantuan data percuma kepada murid sekurang-kurangnya 3GB sehari kerana bantuan data sebanyak 1GB sebelum ini tidak mencukupi untuk pelajar menjalani PdPR yang berkualiti.

“Selain itu, memberi kursus latihan kepada para guru untuk menjalankan PdPR,” katanya dalam kenyataan, hari ini.

Beliau berkata, kerajaan perlu segera mengatasi masalah dan isu yang menganggu proses PdPR supaya pencapaian pendidikan negara mencapai hasrat falsafah pendidikan kebangsaan.

“KPM perlu memfokuskan kepada pendidikan akademik terlebih dahulu berbanding program-program lain yang akan membebankan guru dan murid.

“KPM juga harus lebih kreatif mengurus proses pendidikan demi masa depan generasi akan datang yang akan berhadapan dengan suasana yang lebih mencabar dalam dunia norma baharu yang berkemungkinan berlarutan untuk tempoh beberapa tahun lagi,” katanya.


Harga petrol, diesel kekal

BANGI, 2 Muharram 1442H, Rabu – Harga runcit petrol RON97 dan RON95 masing-masing kekal pada paras RM2.74 serta RM2.05 seliter.

Sementara, bagi harga runcit diesel juga masih pada paras sama iaitu RM2.15 seliter, bagi tempoh 12 Ogos sehingga 18 Ogos 2021.

Ia berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM), menurut Kementerian Kewangan dalam satu kenyataan.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


Pengaruh Tun M tarik pelabur manfaat untuk SG4

BANGI, 3 Rabiulawal 1445H, Selasa – PelantikanTun Dr Mahathir Mohamad sebagai penasihat tidak rasmi kepada empat kerajaan negeri ditadbir PAS atau ‘State-Goverment 4’ (SG4) dianggap sebagai keputusan yang bijak.

Ketua Penerangan PUTRA Malaysia, Shahrulufti Sharif percaya tindakan itu atas dasar tokoh negarawan tersebut sangat berpengalaman dan memiliki pengetahuan yang luas terutama dalam bidang teknologi serta telekomunikasi.

Beliau juga mempunyai hubungan dan kenalan dengan pemimpin-pemimpin antarabangsa termasuk peneraju-peneraju teknokrat terkemuka antarabangsa, selain mempunyai reputasi yang kukuh dalam sektor teknologi dan perhubungan antarabangsa.

Shahrulufti berkata, pengalaman Dr Mahathir dalam menjalin hubungan dengan pemimpin dan perniagaan di negara-negara seperti Jepun dan Korea dapat menjadi aset berharga untuk dimanfaatkan oleh kerajaan SG4 yang lemah dan serba kekurangan.

“PUTRA menyambut baik, bersikap positif dan tidak bersangka buruk atau prejudis semata-mata kerana kepentingan politik atau menjadi penjilat dan pengampu. Apabila ada personaliti akademik bercakap merapu ianya amat memalukan. Kucing lebih cerdik walaupun tidak bertaraf profesor.

“Apabila kerajaan PAS melantik Tun M sebagai penasihat SG4, riuh-rendah hentam Tun M. Tun M tidak meminta untuk dilantik sebagai ‘penasihat tidak rasmi SG4’ dan kerajaan SG4 yang melantik Tun M. Mesti ada sebab-sebabnya dan mudah sangat untuk faham kalau bukan otak kayu,” katanya dalam satu kenyataan.

Dalam pada itu, Shahrulufti yakin pengaruh Dr Mahathir akan dimanfaatkan untuk menarik pelabur ke Kedah, Kelantan, Terengganu dan Perlis.

“Pengerusi Perikatan Nasional (PN), Tan Sri Muhyiddin Yassin sibuk dengan politik sebagai pemimpin Bersatu dan Pengerusi PN. Pemimpin kerajaan SG4 juga sentiasa bertemu dalam mesyuarat dengan TSMY.

“Kerajaan Pusat Madani terutama PMX jelas bermusuh dengan pemimpin-pemimpin PAS. Laungan kononnya semua negeri dilayan sama rata sekadar nak tunjuk berjiwa besar tapi hanya retorik sembang kari macam Do Re Mi,” katanya.

Shahrulufti berpendapat, PAS sama sekali tidak akan melantik Tengku Razaleigh Hamzah memegang jawatan itu kerana pernah melabelkan parti politik itu sebagai ‘pelacur politik’.

Manakala jauh sekali Tengku Razaleigh yang masih menjadi ahli UMNO sudi apabila memahami sikapnya pada pemimpin-pemimpin.

“Siapa lagi tokoh yang PAS boleh manfaatkan untuk membangun negeri SG4. Yang pandai bercakap ramai tapi tong kosong.

“Kesimpulannya, pilihan Tun M oleh PAS adalah langkah strategik dan dengan peranan ini, Tun M masih relevan dan makin popular. Gigit jarilah, golongan anti Tun M. Politik Tun M belum tamat,” katanya.


Wanita BERJASA gesa kerajaan tarik balik polisi berkait vape

BANGI, 13 Ramadan 1444H, Selasa – Wanita BERJASA menggesa kerajaan menarik balik keputusan mengecualikan cecair dan gel nikotin dalam rokok elektronik dan vape daripada senarai racun yang diharamkan.

Naib Ketua Wanita BERJASA, Datin Noorzaimen A Kadir berkata, kerajaan sepatutnya mengutamakan kesihatan dan keselamatan rakyat berbanding cukai serta wang semata-mata.

Beliau mengkritik keputusan kerajaan yang sanggup menolak tepi kesihatan serta masa depan rakyat, demi mengaut keuntungan daripada pelaksanaan cukai ke atas penjualan produk berkenaan.

“Bukankah tugas pemerintah adalah untuk memberi kesejahteraan dan keharmonian kepada rakyat di bawah pimpinannya, dengan mengusahakan jaminan keselamatan, keamanan, kesihatan dan kebahagiaan.

“Bagaimana mungkin dengan memberi ‘lesen’ nikotin boleh tercapainya kesejahteraan dan keharmonian itu? Tidakkah mencegah itu lebih afdal dari merawat?,” katanya dalam kenyataan.

Demi duit, beliau menegaskan, kerajaan seperti hilang pertimbangan terhadap nasib rakyat, termasuk golongan muda yang bakal terdedah dengan kerosakan serta kemudaratan nikotin yang ‘dihalalkan’ itu.

“Inikan pula dilonggar-longgarkan lagi kemudaratan berleluasa dalam masyarakat madani yang serupa apa yang dilaukan oleh kerajaan?

“Malang sungguh rakyat Malaysia yang berpayungkan seruan madani sebegini,” katanya.

Bermula 1 April lalu, kerajaan melaksanakan cukai ke atas penjualan cecair vape pada kadar 40 sen setiap mililiter (ml) menerusi notis warta Kerajaan Persekutuan yang dikeluarkan Perdana Menteri juga Menteri Kewangan, Datuk Seri Anwar Ibrahim.

Warta dikeluarkan Menteri Kesihatan, Dr Zaliha Mustafa pula menyatakan nikotin termasuk tembakau, tampalan dan gula-gula getah, cecair serta gel nikotin kini dikecualikan daripada Akta Racun 1952.

Polisi baharu itu menimbulkan pelbagai polemik dan kritikan daripada pelbagai pihak, kerana dilihat bercanggah dengan usaha kerajaan dahulu yang mahu membebaskan generasi muda daripada rokok.


SPRM mungkin panggil Radzi Jidin

BANGI, 8 Rabiulawal 1445H, Ahad – Suruhanjaya Pencegahan Rasuah Malaysia (SPRM) tidak menolak kemungkinan memanggil bekas Menteri Pendidikan, Datuk Mohd Radzi Md Jidin bagi membantu siasatan berhubung projek percetakan buku bernilai kira-kira RM80 juta.

Ketua Pesuruhjaya SPRM, Tan Sri Azam Baki yang mengesahkan perkara itu berkata, pihaknya masih menjalankan siasatan lanjut.

“Kita masih lakukan siasatan dan sesiapa saja yang kita (SPRM) rasakan perlu panggil untuk dirakam percakapan, kita akan panggil tidak kira siapa.

“Mungkin kita akan panggil beliau (bekas menteri) tetapi bukan sekarang,” katanya seperti dilapor Utusan hari ini.

Terdahulu, dua individu termasuk seorang bekas setiausaha politik kepada bekas menteri ditahan SPRM kerana disyaki meminta rasuah bagi meluluskan projek percetakan buku bernilai kira-kira RM80 juta membabitkan sebuah kementerian secara rundingan terus.

Mereka ditahan jam 11 malam ketika diminta hadir memberi keterangan di pejabat SPRM Putrajaya, sebelum Pendaftar Mahkamah Majistret Putrajaya, Nur Adilah Halid membenarkan permohonan menahan reman kedua-dua individu itu selama empat hari.

Susulan itu, Radzi dalam satu kenyataan menafikan terbabit dalam sebarang dakwaan berkaitan projek percetakan buku J-Qaf berkenaan.

“Saya tiada sebarang kaitan dengan percetakan buku J-Qaf untuk prasekolah sama sekali. Saya tiada sebarang kaitan dengan syarikat OTR One & Only tersebut,” dakwanya.


70,000 bantah kerajaan Czech lebihkan Ukraine berbanding rakyat sendiri

PRAGUE, 7 Safar 1444H, Ahad – Kira-kira 70,000 orang berhimpun di Prague membantah tindakan kerajaan Czech yang lebih memfokuskan Ukraine berbanding rakyat negara itu sendiri.

Demonstrasi diadakan di Dataran Wenceslas yang ikonik di bandar semalam, apabila para peserta menuntut peletakan jawatan Petr Fiala, yang menjadi Perdana Menteri Disember tahun lalu.

Penunjuk perasaan turut menyuarakan tentangan terhadap Kesatuan Eropah (EU) dan pakatan tentera Barat NATO.

Mereka juga melepaskan kemarahan terhadap peningkatan inflasi sehingga negara mengambil sejumlah besar ekspatriat Ukraine sejak Februari, apabila Russia memulakan operasi ketenteraan di Ukraine.

Penganjur berkata, negara Eropah tengah itu perlu berkecuali dari segi ketenteraan, sesuatu yang telah menjadi mustahil oleh keanggotaannya dalam NATO.

Mereka juga menuntut kerajaan mendapatkan kontrak langsung dengan pembekal gas, termasuk Russia.

“Matlamat demonstrasi kami adalah untuk menuntut perubahan, terutamanya dalam menyelesaikan isu harga tenaga, terutamanya elektrik dan gas.

“Jika tidak diselesaikan, ia akan memusnahkan ekonomi kami pada musim luruh ini,” kata penganjur bersama acara Jiri Havel kepada laman web berita iDNES.cz.

Perhimpunan itu berlaku sehari selepas kerajaan terselamat daripada undi tidak percaya di tengah-tengah dakwaan pembangkang yang tidak bertindak terhadap inflasi dan harga tenaga.

Perhimpunan itu tidak disenangi kerajaan, dengan Perdana Menteri Petr Fiala mendakwa bahawa ia telah dikumpulkan oleh ‘orang pro-Russia, yang hampir dengan kedudukan ekstremis dan kepentingannya bertentangan dengan  Republik Czech.

Republik Czech, yang kini memegang jawatan Presiden EU yang bergilir, telah menerima kira-kira 400,000 pelarian dari Ukraine sejak perang dengan Russia bermula pada 24 Februari.

Pihaknya memberikan bantuan ketenteraan dan kemanusiaan yang besar kepada negara yang dilanda perang itu. – Agensi


Kepimpinan tak lihat rupa paras, harta, status atau warna kulit

INDAH dan uniknya agama Islam sebagai agama terbaik buat seluruh alam ialah prinsip agama ini yang meletakkan semua manusia adalah sama.

Sesiapa sahaja mampu menjadi yang terbaik dan paling dekat dengan Allah SWT tidak kira rupa paras, harta kekayaan, status dalam masyarakat, bangsa dan warna kulit mahupun tahap pemikiran dan kemahiran individu yang dimiliki

Pahala bersedekah bagi orang yang berharta boleh ditandingi oleh pahala zikir bagi yang tak punya apa-apa

Arab dan yang berbahasa Al-Quran tidak lebih mulia dari Melayu atau yang cacat pertuturan

Pemidato yang berceramah di pentas belum tentu lebih banyak pahala dari pemandu yang membawa pendengar menaiki bas

Setiap orang diciptakan dengan peluang dan ruang yang sama untuk mengejar reda Ilahi

Begitulah juga dengan kepimpinan

Sesiapa sahaja boleh mengaplikasikannya walaupun tanpa jawatan dan kedudukan

Kepimpinan tidak melihat kepada rupa paras, harta kekayaan, status dalam masyarakat, bangsa dan warna kulit mahupun tahap pemikiran dan kemahiran individu yang dimiliki

CEO syarikat ternama dunia belum tentu lebih hebat kepimpinannya dari ketua nelayan di ceruk negara

Profesional yang berkot dan bertali leher boleh jadi kurang berpengaruh dari gengster yang mahir

Yang menulis buku dan melatih orang beribu tidak semestinya lebih disenangi ramai dari seorang wanita yang duduk dirumah bernama ibu

Sungguh, Islam dan kepimpinan punyai banyak persamaan

Hanya jika kita memikirkan!

Ir. Ts. Lukman Al Hakim Muhammad
Ahli Jawatankuasa Pusat ISMA


Tengku Zafrul sedia beri kerjasama isu dana RM600 bilion

BANGI, 13 Jamadilawal 1444H, Khamis – Menteri Perdagangan Antarabangsa dan Industri, Tengku Datuk Seri Zafrul Abdul Aziz mengesahkan belum dipanggil Suruhanjaya Pencegahan Rasuah Malaysia (SPRM) untuk memberi keterangan berhubung dakwaan berlaku salah guna dana RM600 bilion ketika pandemik COVID-19.

Beliau yang ketika itu memegang jawatan sebagai Menteri Kewangan turut bersedia memberikan kerjasama penuh terhadap siasatan.

“Tadi media tanya sama ada saya telah dipanggil SPRM untuk memberi keterangan isu RM600 bilion. Jawapan saya mudah.

“Tiada apa yang nak disorokkan, setakat ini SPRM belum hubungi saya. Sekiranya dihubungi, saya akan beri kerjasama penuh,” katanya dalam kenyataan di Twitter, hari ini.

Sebelum ini, media melaporkan Tan Sri Muhyiddin Yassin, Khairy Jamaluddin dan Tengku Zafrul dijangka dipanggil memberi keterangan kepada SPRM berhubung dakwaan membabitkan dana RM600 bilion.

Laporan portal berita The Vibes yang memetik sumber berkata siasatan SPRM itu susulan laporan yang diterima daripada beberapa pihak yang mendakwa berlaku penyelewengan dalam pengurusan dana negara ketika pandemik itu melanda negara mulai 2020.

Ketika pentadbiran Muhyiddin sebagai Perdana Menteri, Tengku Zafrul dilantik sebagai Menteri Kewangan.

Sementara, Khairy yang juga Menteri Sains dan Teknologi pada permulaan pentadbiran Muhyiddin, kemudiannya bertukar portfolio itu dengan Datuk Dr Adham Baba sebagai Menteri Kesihatan.

Menurut Vibes, laporan mengenai siasatan membabitkan tiga individu berkenaan mula didedahkan oleh blog Datuk Ahirudin Attan atau dikenali sebagai RockyBru.

Menurut blog itu, Tengku Zafrul dipanggil SPRM berikutan beliau adalah Menteri Kewangan sewaktu pentadbiran Kerajaan Perikatan Nasional bagi menangani pandemik COVID-19 yang melanda negara sejak 2020.


6 direman disyaki culik ahli perniagaan di Kedah

KUALA LUMPUR, 21 Rabiulakhir 1442H, Isnin – Enam individu direman selama 10 hari bermula semalam bagi membantu siasatan berhubung kes culik seorang ahli perniagaan dan isterinya di Jitra, Kedah pada 30 November lepas.

Pengarah Jabatan Siasatan Jenayah Bukit Aman, Datuk Huzir Mohamed berkata, kesemua suspek berumur lingkungan 24 hingga 58 tahun ditahan antara 1 hingga 4 Disember lepas.

Beliau berkata, kedua-dua mangsa diculik di rumah mereka di Jitra dan dibawa ke sebuah lokasi lain di Kedah sebelum penculik meminta wang tebusan sebanyak RM2 juta.

Katanya, pada 1 Disember lepas, kedua-dua mangsa dibebaskan selepas keluarga mereka membayar RM250,000 kepada penculik meskipun baki wang tebusan yang diminta tidak dapat dilunaskan.

Huzir berkata, keenam-enam suspek berjaya diberkas hasil operasi memburu mereka selama empat hari bermula 1 Dis lepas.

“Dalam penahanan mereka ini, polis juga merampas sejumlah wang tebusan dan barang kemas yang dibayar kepada penculik oleh keluarga mangsa,” menurutnya dalam satu kenyataan hari ini. – Bernama


Jangan cari, dedah aib orang

1. RASULULLAH ﷺ menegur sikap sebahagian manusia yang suka melihat aib orang lain. Mereka suka mengutuk, mendedahkan aib orang lain sehingga terlupa tentang dirinya sendiri. Sabda Rasulullah:

يُبْصِرُ أَحَدُكُمْ القذَى فِي عَيْنِ أَخِيْهِ وَيَنْسَى الْجِذْعَ فِيْ عَيْنِهِ

“Salah seorang dari kamu mampu untuk melihat kotoran kecil yang menempel di kelopak mata temannya, tapi lupa dengan batang kayu besar yang menutupi matanya sendiri” (HR Ibn Hibban, Ibn al-Mubarak dan al-Quda’i)

2. Melalui hadis ini Rasulullah memberikan kita bimbingan agar sentiasa memperbaiki diri dan tidak terlalu sibuk bercakap tentang keaiban orang lain. Mereka seronok bersembang mengenai keaiban manusia sehingga terlupa akan kekurangan dirinya sendiri.

3. Tanggungjawab amar makruf dan nahi mungkar datang apabila kejahatan itu terpamer secara zahir selain membantu orang yang dizalimi. Kita tidak seharusnya bersungguh-sungguh mencari kesalahan orang yang Allah sendiri sembunyikan dari kita.

4. Ketahuilah bahawa Allah memuliakan kita dengan menutup banyak keaiban dan kejahatan kita. Bayangkan sekiranya segala dosa dan kesalahan yang kita lakukan didedahkan pasti kita itu tidak sanggup untuk berjalan diatas muka bumi ini.

5. Ia adalah salah nikmat yang wajib disyukuri oleh setiap insan. Seorang lelaki bertanya kepada seorang Abu Tamimah: Bagaimana keadaan kamu pada pagi ini? Jawab Abu Tamimah:

“أصبحت بين نعمتين, لا أدري أيَّتهُمَا أفضل: ذنوبٌ سترها الله -عز وجل-, فلا يستطيع أن يعيرني بها أحدٌ؛ ومودةٌ قذفها الله -عز وجل- في قلب العباد, لم يبلغها عملي”.

“Aku berpagi dalam dua nikmat yang tidak aku ketahui manakah yang lebih baik iaitu: Nikmat Allah menyembunyikan dosaku sehingga tiada seorang pun yang boleh mengaibkan diriku atau nikmat rasa kasih yang Allah campakkan ke dalam hati manusia, sesuatu yang aku tidak mampu memperolehinya melalui amalanku.”

6. Oleh yang demikian, jangan kita terlalu ghairah menceritakan dan mendedahkan keaiban orang lain sehingga terlupa tentang diri kita sendiri. Tidak mengapa untuk memperbetulkan kesilapan orang lain dan membantu orang yang dizalimi tetapi tegurlah dengan adab dan berakhlak. Bukan mengeji dan mencaci dengan lafaz yang tidak memperbaiki.

Semoga Allah membimbing kita.

Dr. Ahmad Sanusi Azmi


Isu hina Islam agenda dirancang oleh pihak tertentu?

BANGI,19 Zulhijjah 1443H, Selasa – Pertubuhan-Pertubuhan Pembela Islam (PEMBELA) mempersoalkan adakah isu menghina agama Islam yang berlaku di negara ini sebenarnya dirancang oleh pihak-pihak tertentu.

Pengerusi PEMBELA, Haji Aminuddin Yahaya melahirkan kehairanan kerana individu berkenaan begitu mudah mendapat sokongan kewangan termasuk dari luar negara.

“Sebaik sahaja saya membaca berita ini dan mendapat tahu beliau begitu mudah mendapat sokongan kewangan, saya terfikir, siapa sebenarnya mereka ini?

“Walaupun nampak seperti sudah tiada sebab pun untuk sesiapa terutamanya di Malaysia untuk menyokong tindakan-tindakan mereka ini, namun tiba-tiba ada dukungan antarabangsa. Sangat luar biasa,” katanya dalam kenyataan hari ini.

Beliau berkata demikian sebagai mengulas mengenai pasangan didakwa menghina Islam, Siti Nuramira Abdullah dan V Alexander Navin membayar wang jaminan masing-masing berjumlah RM20,000.

Wang jaminan keseluruhan berjumlah RM40,00 tersebut dipercayai hasil sumbangan orang ramai yang dimasukkan ke dalam akaun kumpulan hak asasi manusia, Lawyers For Liberty (LFL).

Mengulas lanjut, Aminuddin mendakwa, tidak mustahil si pelaku berkenaan yang dikatakan mendapat dokongan dari luar negara ini sebenarnya dari mana-mana organisasi atau agensi.

Malah, dakwanya lagi, tidak mustahil juga dokongan itu datang dari sesebuah kerajaan kerana memang itu sudah menjadi modus operandi negara kuasa besar dan proksinya.

Justeru, beliau menyarankan supaya siasatan dilakukan segera dan perlu berwaspada kepada sebarang anasir luar yang mempunyai agenda tidak baik.

“Apatah lagi anasir luar yang melibatkan penghinaan dan tindakan mempersenda terhadap Islam yang merupakan asas utama kenegaraan kita,” tegas beliau.


Istana Selangor tarik gelaran ‘Datuk Seri’, ‘Datin Seri’ dikurniakan kepada Najib, Rosmah

SHAH ALAM, 15 Safar 1444H, Isnin – Sultan Selangor Sultan Sharafuddin Idris Shah menitahkan darjah kebesaran yang membawa gelaran ‘Datuk Seri’ dan ‘Datuk’ yang dikurniakan kepada bekas perdana menteri, Datuk Seri Najib Tun Razak ditarik balik dan dibatalkan berkuat kuasa hari ini.

Setiausaha Kerajaan negeri Datuk Haris Kasim dalam kenyataan berkata penarikan Keahlian Darjah Kebesaran Seri Paduka Mahkota Selangor (S.P.M.S.) Kelas Pertama yang membawa gelaran Datuk Seri pada 2004 dan Darjah Kebesaran Dato’ Paduka Mahkota Selangor (D.P.M.S.) Kelas Kedua yang membawa gelaran Datuk pada 1992, dibuat baginda setelah berunding dengan Dewan Diraja Selangor.

Beliau berkata penarikan darjah kebesaran itu adalah berasaskan kepada sabitan dan hukuman yang dijatuhkan kepada Najib dalam kes salah guna kuasa, pecah amanah dan penggubahan wang haram ke atas dana SRC International Sdn Bhd.

Pada 23 Ogos lepas, Mahkamah Persekutuan telah mengekalkan sabitan dan hukuman terhadap Najib yang telah diputuskan oleh Mahkamah Tinggi Kuala Lumpur sebelum ini.

Haris berkata Sultan Selangor turut menitahkan darjah kebesaran yang membawa gelaran ‘Datin Seri’ kepada isteri Najib, Datin Seri Rosmah Mansor ditarik balik dan dibatalkan berkuat kuasa hari ini.

Katanya Rosmah telah dikurniakan Keahlian Darjah Seri Paduka Mahkota Selangor (S.P.M.S) Kelas Pertama yang membawa gelaran Datin Paduka Seri pada 2005.

Haris berkata penarikan darjah itu dibuat susulan sabitan dan hukuman yang telah dijatuhkan kepada Rosmah atas tiga pertuduhan yang melibatkan kesalahan meminta dan menerima rasuah.

Pada 1 Sept lepas, Mahkamah Tinggi telah mensabitkan dan menjatuhkan hukuman terhadap Rosmah atas semua pertuduhan yang dihadapinya.

Dalam kenyataan yang sama, Haris berkata darjah kebesaran yang membawa gelaran Datuk kepada seorang lagi individu, Mohd Arif Ab Rahman juga ditarik balik dan dibatalkan berkuat kuasa hari ini.

Katanya Mohd Arif dikurniakan Keahlian Darjah Kebesaran Dato’- Sultan Sharafuddin Idris Shah (D.S.I.S) yang membawa gelaran Datuk pada 2005, Darjah Kebesaran Setia- Sultan Sharafuddin Idris Shah (S.I.S) Kelas Ketiga pada 2003 serta Darjah Kebesaran Ahli Mahkota Selangor (A.M.S) Kelas Keempat pada 2001.

Katanya kesemua darjah kebesaran itu diperintahkan Sultan Selangor untuk ditarik balik dan dibatalkan atas sabitan dan hukuman yang dijatuhkan kepada beliau atas tuduhan rasuah.

Pada 23 Januari 2021, Mahkamah Tinggi telah mengekalkan sabitan dan hukuman terhadap beliau yang telah diputuskan oleh Mahkamah Sesyen sebelum ini.

Haris yang juga Pendaftar Darjah Kebesaran Selangor berkata penarikan balik dan pembatalan keahlian itu selaras dengan kuasa prerogatif baginda di bawah Perkara XXXVIII dan Perkara XXXIX Undang-undang Tubuh Kerajaan Selangor, 1959 serta Statut Darjah Kebesaran yang berkaitan dan konvensi yang diamalkan di negeri itu. – Bernama


Belanjawan 2021: Mindef perlu peruntukan lebih besar

KUALA LUMPUR, 13 Rabiulawal 1442H, Jumaat – Kementerian Pertahanan memerlukan peruntukan lebih besar dalam Belanjawan 2021 terutamanya untuk memperkukuhkan kesiapsiagaan tentera serta perumahan anggota.

Menteri Kanan (Kluster Keselamatan), Datuk Seri Ismail Sabri Yaakob menjelaskan kementeriannya juga memerlukan pertambahan aset baharu termasuk mensasarkan penambahan 19 pos kawalan tentera bagi memperkukuhkan lagi Ops Benteng di kawasan sempadan Sabah dan Sarawak.

“Kementerian melihat kesiapsiagaan mendapatkan aset baharu untuk Ops Benteng sangat diperlukan sekarang ini.

“Kita bukan sahaja menggerakkan anggota, tetapi aset juga perlu ditambah terutamanya di Pantai Timur Sabah, kita juga bercadang membina kem tentera di Lahad Datu,” katanya kepada pemberita selepas menyampaikan taklimat harian mengenai perkembangan Perintah Kawalan Pergerakan Pemulihan (PKPP) di sini hari ini.

Ismail Sabri berkata, ketika ini terdapat 17 pos kawalan di sempadan negara di Sabah dan Sarawak.

Katanya, beliau melihat pertambahan pos kawalan sangat penting bagi menangani isu pendatang tanpa izin yang tidak pernah selesai.

Ismail Sabri berkata, peruntukan itu juga diperlukan bagi menyelesaikan projek perumahan yang melibatkan puluhan ribu anggota tentera termasuk pesara.

“Kita belum tahu dari segi jumlah bajet yang akan diluluskan… walaupun tidak menghadapi perang tetapi kesiapsiagaan itu mesti sentiasa tinggi,” katanya. – Bernama


Hubungan UMNO-PAS kian meruncing, kembali serang-menyerang

Oleh Ainul Illia Meor Suzurudin

BANGI, 21 Ramadan 1443H, Sabtu – Dokumen minit mesyuarat – PasLeak – yang didakwa mengandungi perancangan sulit untuk menjatuhkan pemimpin UMNO, memberi kesan yang agak mengejutkan pada politik Malaysia.

Melihat situasi itu, pastinya menjadi petunjuk jelas bahawa hubungan dua parti terbesar PAS dan UMNO kini berada di tahap yang sangat meruncing.

Penganalisis politik, Dr Mazlan Ali berkata, meskipun telah dinafikan daripada pihak PAS, namun masih banyak juga pihak yang percaya kepada apa yang tertulis dalam dokumen itu.

“‘Mereka’ telah menanam satu persepsi bahawa PAS dan Bersatu sedang merancang menghalang kemaraan Barisan Nasional.

“Saya fikir ini boleh memberi kesan kepada situasi politik semasa,” katanya ketika dihubungi Ismaweb.net.

Beliau percaya isu PasLeak ini memburukkan lagi hubungan antara PAS dan UMNO.

“Setelah PAS selama dua kali dalam Pilihan Raya Negeri (PRN) bersama Bersatu menentang Barisan Nasional di Melaka dan Johor.

“Kini dilihat dua parti yang sebelum ini menjalin kerjasama, kembali bersaing dan menyerang antara satu sama lain,” katanya.

Selain itu, dakwaan bahawa terdapat gesaan campur tangan bagi mempercepatkan hukuman mahkamah dalam kes Datuk Seri Ahmad Zahid Hamidi turut mengejutkan.

“Dakwaan ini jika benar menandakan satu masalah serius dalam sistem kehakiman kita,” katanya.

Terdahulu, tular di media sosial beberapa dokumen, yang mendakwa terdapat perancangan rapi untuk mempercepatkan hukuman mahkamah terhadap beberapa pemimpin kanan UMNO.

Antara nama yang disebut sebagai ‘perancang utama’ dalam dokumen itu ialah Naib Presiden PAS, Datuk Seri Ahmad Samsuri Mokhtar, dan Setiausaha Agung PAS, Datuk Seri Takiyuddin Hassan, yang dikatakan mengadakan pertemuan dengan pemimpin parti politik lain.

Antara pemimpin itu ialah Ahli Majlis Pimpinan Tertinggi (MPT) Parti Pribumi Bersatu Malaysia (Bersatu), Datuk Seri Mohamed Azmin Ali diikuti Pengerusi Parti Pejuang Tanah Air (Pejuang), Tun Dr Mahathir Mohamad, Setiausaha Agung Bersatu, Datuk Seri Hamzah Zainudin dan Bendahari Agung BN, Datuk Seri Hishammuddin Tun Hussein.

Bagaimanapun, Ahmad Samsuri, yang juga Menteri Besar Terengganu, menyifatkan butiran dokumen itu adalah palsu, dan sampah.

Pautan berkaitan;


COVID-19: Angka kematian global cecah 1.05 juta

NEW YORK, 21 Safar 1442H, Jumaat – Pertubuhan Kesihatan Sedunia (WHO) melaporkan 338,779 kes harian baharu COVID-19 hari ini – dalam tempoh 24 jam – susulan peningkatan mendadak di Eropah.

Eropah melaporkan 96,996 kes baharu, jumlah tertinggi yang pernah dicatatkan WHO di rantau itu.

Kematian global meningkat sebanyak 5,514 orang menjadikan keseluruhan kepada 1.05 juta.

Sebelum ini, WHO merekodkan 330,340 kes pada 2 Oktober, dengan 12,393 kematian pada 17 April.

Eropah kini melaporkan peningkatan kes jangkitan berbanding India, Brazil atau Amerika Syarikat (AS).

India melaporkan 78,524 kes baharu, diikuti Brazil (41,906) dan AS (38,904 kes), menurut WHO.

Memetik analisis Reuters, COVID-19 kini merebak ke 54 negara, termasuk peningkatan kes di Argentina, Kanada dan sebahagian besar Eropah. – Agensi


‘Takut’ punca ramai penduduk di Gaza masih tak vaksin

GAZA, 14 Zulhijjah 1442H, Sabtu – Walaupun sudah lebih lima bulan kumpulan pertama vaksin COVID-19 tiba di Semenanjung Gaza, pemberian imunisasi masih bergerak perlahan susulan masih ramai tidak percaya dan menolak vaksin.

Menurut data Kementerian Kesihatan Gaza, sekitar 98,000 – atau hanya kurang lima peratus daripada dua juta penduduk – setakat ini telah menerima suntikan.

Sehingga kini, pihak berkuasa di Semenanjung Gaza mengesahkan lebih 115,000 kes jangkitan dan 1,089 kematian akibat COVID-19.

Daripada jumlah itu, terdapat 43 pesakit kini dirawat di hospital dan 34 lagi berada di unit rawatan rapi (ICU).

Anak kepada pesakit yang dirawat di hospital, Sana Hind berkata, seluruh keluarga mereka takut untuk menerima vaksin.

“Kami rasa ia lebih berbahaya daripada yang baik. Saya dijangkiti COVID-19 tetapi tidak mahu diberikan vaksin selepas ini.

“Kementerian kesihatan mengatakan ia bermanfaat tetapi orang lain kata tidak. Terkena jangkitan coronavirus adalah perkara yang tidak dapat dielakkan,” kata Sana.

Jurucakap Jawatankuasa Palang Merah Antarabangsa (ICRC) di Semenanjung Gaza, Suhair Zakkout berkata, sektor kesihatan telah lama menghadapi masalah sistematik, termasuk kekurangan ubat-ubatan dan krisis bahan bakar serta tenaga.

Katanya, keadaan itu mempengaruhi kualiti penjagaan kesihatan sedia ada untuk populasi di wilayah terkepung berkenaan.

Sepanjang wabak, ICRC telah menyokong pihak berkuasa dan Persatuan Bulan Sabit Merah Palestin dengan peralatan perubatan, alatan perlindungan diri serta pelitup muka.

Malah, sebanyak 336,300 dos vaksin juga telah disumbangkan dari pelbagai negara termasuk Russia dan Emiriah Arab Bersatu (UAE) selain melalui program kemudahan COVAX.

Bagaimanapun, keengganan penduduk untuk menerima vaksin, telah menimbulkan kebimbangan dan mendorong ICRC – bersama kementerian kesihatan – untuk melancarkan kempen bertujuan meningkatkan kesedaran mengenai kesan positif imunisasi itu.

“Kempen akan dilancarkan di semua platform seperti radio, papan iklan, video dan media sosial.

“Ia akan mengandungi maklumat perubatan, nasihat kesihatan, hadis dan ayat al-Quran yang boleh mendorong dan meyakinkan penduduk di Gaza bahawa vaksin itu selamat diambil serta membantu memerangi penyebaran COVID-19,” kata Zakkout.-  Agensi


Mahkamah Tinggi tentukan status agama 39 pengikut Ahmadiyah

PUTRAJAYA, 8 Muharram 1442H, Khamis – Mahkamah Rayuan telah mengarahkan Mahkamah Tinggi menentukan status agama 39 pengikut Ahmadiyah yang memfailkan semakan kehakiman terhadap Jabatan Agama Islam Selangor (JAIS) kerana cuba mendakwa mereka bagi kesalahan Syariah.

Hakim Datuk Dr Badariah Sahamid, ketika mengembalikan kes itu ke Mahkamah Tinggi, berkata beberapa pengikut Ahmadiyah rakyat Malaysia memiliki MyKad yang menyatakan ‘Islam’ sebagai agama mereka namun dua fatwa di Selangor telah mengisytihar komuniti tersebut sebagai bukan Islam.

Beliau mendengar kes itu pada 2018 bersama-sama Hakim Datuk Zabariah Mohd Yusof serta Hakim Datuk Nor Bee Ariffin dan mengumumkan keputusannya pada Selasa lepas.

Dalam penghakimannya, beliau berkata para perayu berhujah bahawa sepanjang siasatan, mereka tidak hanya bergantung kepada identiti agama seperti dinyatakan dalam MyKad pengikut Ahmadiyah tetapi juga hakikat bahawa mereka memiliki ciri-ciri orang Melayu untuk menganggap bahawa mereka beragama Islam.

Para perayu terdiri daripada Ketua Pegawai Penguatkuasa Agama, Pegawai Penyiasat JAIS, JAIS, Ketua Pendakwa Syarie dan Kerajaan Negeri Selangor.

Badariah berkata hakim Mahkamah Tinggi tidak menganalisis bukti bagi menentukan sama ada ahli kumpulan itu adalah pengikut tulen fahaman Ahmadi atau menjadi pengikut kerana telah meninggalkan Islam.

“Yang Arif hakim menganggap bahawa responden dalam kes ini sememangnya pengikut Ahmadiyah tanpa mengambil kira penegasan oleh pegawai JAIS yang berkaitan bahawa para perayu tidak dapat merumuskan responden adalah daripada komuniti Ahmadiyah,” katanya.

Beliau berkata para perayu dan responden tidak mengemukakan sebarang hujah mengenai status sebenar responden di Mahkamah Tinggi dan hakim sepatutnya membenarkan siasatan dilakukan berhubung status agama responden.

Badariah berkata maklumat dalam MyKad adalah tidak konklusif dalam menentukan status agama seseorang sebagai ‘Islam.’

Beliau berkata sekiranya responden atau mana-mana pihak membuktikan kes mereka dengan keterangan yang kukuh serta boleh dipercayai bahawa mereka adalah pengikut tulen fahaman Ahmadi, maka Mahkamah Tinggi mempunyai budi bicara untuk membenarkan relif yang dipohon iaitu membatalkan dan melarang siasatan serta pendakwaan Syariah terhadap mereka.

Katanya seperti orang lain, pengikut Ahmadiyah mempunyai hak bagi kebebasan beragama namun disebabkan dua sistem perundangan yang terdapat di Malaysia, status mereka sama beragama Islam atau sebaliknya, selain fakta bahawa MyKad telah menyatakan Islam sebagai agama mereka, mungkin menimbulkan kekaburan mengenai status agama mereka.

Badariah berkata mungkin langkah sewajarnya harus diambil oleh pihak berkuasa yang berkaitan untuk mengenal pasti secara konklusif siapa yang dianggap sebagai pengikut Ahmadiyah untuk menghalang siasatan lanjut dan pendakwaan terhadap pengikut tulen fahaman Ahmadi.

“Ini juga akan mengkehendaki pengikut Ahmadiyah memiliki dokumen berkaitan seperti MyKad (bagi rakyat Malaysia) yang tidak kabur dari segi identiti agama mereka,” katanya.

Kesemua 39 individu terbabit, yang terdiri daripada 28 rakyat Malaysia, lapan rakyat Pakistan, dua rakyat India dan seorang warga Indonesia, telah memindahkan markas mereka dari Kampung Baru ke Kampung Nakhoda, Batu Caves di mana mereka melakukan ibadat seperti bersembahyang di pekarangan markas mereka.

Pada 11 April 2014, JAIS menyerbu premis itu atas alasan responden telah menggunakannya untuk melakukan ibadat yang melanggar Seksyen 97 Enakmen Pentadbiran Agama Islam (Negeri Selangor) 2003 yang menyatakan bahawa orang Islam adalah dilarang, tanpa kebenaran bertulis, daripada mendirikan bangunan dengan tujuan menggunakan ia untuk aktiviti keagamaan.

Responden yang hadir di premis itu telah ditangkap, ditahan dan dimaklumkan mengenai kemungkinan berdepan pendakwaan di Mahkamah Syariah.

Mereka kemudian telah memfailkan permohonan untuk semakan kehakiman selepas menerima dokumen yang memaksa mereka hadir di Mahkamah Syariah untuk menjawab pertuduhan terhadap mereka.

Pada 6 Julai 2018, Mahkamah Tinggi memutuskan bahawa pihak berkuasa agama Selangor tidak mempunyai bidang kuasa terhadap pengikut fahaman Ahmadi di negeri itu susulan fatwa yang diwartakannya pada 2001 yang menganggap kumpulan itu sebagai murtad.

Mahkamah Tinggi membenarkan relif yang dipohon oleh 39 pengikut Ahmadi iaitu bahawa pihak berkuasa agama tidak mempunyai bidang kuasa untuk menyiasat dan mendakwa mereka bagi kesalahan di bawah enakmen jenayah Islam negeri itu.

Mahkamah Rayuan membenarkan sebahagian daripada rayuan perayu dan mengenepikan perintah Mahkamah Tinggi. – Bernama


Pemasangan pagar di Padang Merbok antara kaedah penyelenggaraan

KUALA LUMPUR, 9 Muharam 1444H, Ahad – Pemasangan pagar besi di sekeliling Padang Merbok di sini merupakan sebahagian daripada kaedah penyelenggaraan dan penjagaan padang di kawasan berkenaan bagi memastikan ia sentiasa dalam kondisi terbaik serta boleh digunakan secara optimum.

Datuk Bandar Kuala Lumpur Datuk Seri Mahadi Che Ngah berkata penggunaan padang tanpa kawalan dan sistem teratur sebelum ini mengakibatkan kawasan hijau itu sering rosak, sekali gus menelan kos baik pulih dan naik taraf yang tinggi.

“Dengan pagar itu saya yakin penjagaan padang akan lebih sempurna dan terkawal, dan sesiapa saja boleh membuat booking (tempahan) untuk menggunakan padang.

“Orang nak masuk pun kita boleh uruskan dengan baik, ada giliran, kalau padang tu rosak kita tutup sekejap, baiki dan selenggara sebelum dibuka balik, saya rasa ia akan lebih terkawal dan terjamin,” katanya kepada Bernama malam tadi.

Semalam (6 Ogos), media melaporkan dua Ahli Parlimen Wilayah Persekutuan mempersoal dan meminta penjelasan DBKL berkenaan tindakan mendirikan pagar berstruktur kekal setinggi sekitar lima kaki (1.5 meter) di sekeliling padang itu, dan menyifatkan perkara itu sebagai menghantar isyarat salah kepada warga kota.

Antara yang dipersoal termasuk pagar berkenaan dilihat menghalang warga kota menggunakan kemudahan awam untuk berekreasi selain menghalang daripada berkumpul sebelum berjalan ke bangunan parlimen bagi menghantar memorandum atau melalui protes.

Mengulas lanjut, Mahadi berkata orang ramai masih dibenarkan menggunakan padang itu dengan kebenaran secara berjadual dan pendekatan serupa juga pernah dilaksanakan di beberapa kawasan lain bagi tujuan sama.

Tambahnya padang berkenaan yang juga mengalami isu saliran, masih menjalani kerja-kerja naik taraf dan belum dibuka kepada orang ramai.

Terdahulu Mahadi merasmikan Majlis Penutup dan Perlawanan Akhir Kejohanan Bola Sepak Perumahan Awam (PA) dan Projek Perumahan Rakyat (PPR) Dewan Bandaraya Kuala Lumpur (DBKL) atau DBKL Home Cup 2022 di Stadium Kuala Lumpur.

Mahadi berkata kejohanan julung kali itu bertujuan menghidupkan aktiviti sukan di kawasan PA dan PR selain menjadi medium penduduk menonjolkan bakat bola sepak untuk diketengahkan ke peringkat lebih tinggi.

Katanya program yang bermula 16 Julai lepas itu akan menjadi acara tahunan dan diharap dapat menarik minat golongan muda di kawasan berkenaan ke arah gaya hidup lebih positif. – Bernama


Mansuh AP buka ruang pengimport lama monopoli pasaran

BANGI, 21 Syawal 1443H, Ahad – Tindakan kerajaan memansuhkan keperluan permit import (AP) terhadap bekalan makanan di negara ini tidak mustahil membuka ruang monopoli kepada pengimport besar yang sudah menguasai pasaran.

Ini kerana, pengimport lama sudah mahir dengan pengusaha negara pembekal dan peruncit, apatah lagi dibantu ‘orang tengah’ yang berpengaruh dan telah lama memperoleh manfaat daripada perniagaan berkenaan.

Justeru, kemasukan pengimport baharu bukanlah satu cabaran besar bagi pengimport lama, kata Ketua Perhubungan ISMA Kelantan, Ustaz Sharipudin Abdul Kadir.

“Tidak mustahil akan berlaku dengan kebebasan ini, mereka boleh tingkatkan lagi import mereka daripada kebiasaan dengan AP yang diberikan.

“Tanpa AP, mereka lagi bebas menguasai sumber bekalan dan meningkatkan jumlah import mereka, sama ada melalui syarikat sedia ada atau wujud syarikat-syarikat baru yang mereka tubuh,” katanya dalam kenyataan, hari ini.

Memandangkan mereka telah lama berkecimpung dalam bidang itu, banyak selok-belok yang telah dilalui pengimport lama berbanding syarikat atau pengusaha yang baru memulakan industri import.

Malah, pengusaha atau syarikat baharu ini juga perlu berdepan banyak karenah birokrasi jika ingin memulakan industri berkenaan, katanya.

“Bukan senang pengusaha baru untuk menerobos laluan perniagaan yang telah lama dikuasai oleh taikun-taikun lama. Taikun tidak akan mengalah.

“Lebih dibimbangi, lagi besar empayar mereka melalui kebebasan ini kerana mendapatkan sumber bekalan, berbanding dengan cara lama yang memerlukan AP, keadaannya agak terkawal dari segi sumber bekalan,” katanya.

Sebelum ini, Perdana Menteri, Datuk Seri Ismail Sabri Yaakob menjelaskan keputusan memansuhkan keperluan AP terhadap bahan makanan berkuat kuasa serta-merta dibuat bagi memastikan bekalan makanan negara mencukupi.

Dengan pemansuhan keperluan berkenaan, katanya, sesiapa sahaja boleh mengimport makanan ke negara ini sebagai antara usaha menangani isu keselamatan makanan.

Terbaharu, perdana menteri memberitahu, selain permit import bagi bahan makanan, kerajaan juga sedang kaji pemansuhan AP lain bagi mengurangkan tekanan kekurangan penawaran makanan.


Kerajaan kaji sidang Parlimen secara hibrid

KUALA LUMPUR, 23 Syawal 1442H, Jumaat – Kerajaan sedang mengkaji untuk mengadakan persidangan Dewan Rakyat dan Dewan Negara secara hibrid bagi memastikan Parlimen dapat berperanan sebagaimana sewajarnya walaupun negara masih berdepan dengan pandemik COVID-19.

Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata satu mesyuarat telah diadakan secara maya antara pihaknya dan kedua-dua Yang Dipertua Dewan Rakyat dan Dewan Negara serta Timbalan-Timbalan Yang Dipertua bagi membincangkan perkara berkaitan persiapan ke arah pelaksanaan Parlimen secara hibrid itu.

Menurutnya ia merangkumi aspek-aspek infrastruktur, teknikal, undang-undang, peraturan dan kewangan.

“Mesyuarat hari ini pada dasarnya bersetuju dengan pelan konsep Parlimen hibrid yang berasaskan penyertaan Ahli Parlimen secara kehadiran fizikal dan juga secara maya,” katanya dalam kenyataan di sini.

“Mesyuarat turut memutuskan supaya kajian lebih terperinci dibuat segera bagi menyediakan kertas lengkap yang akan diangkat dalam waktu terdekat untuk pertimbangan dan kelulusan Jemaah Menteri,” katanya. – Bernama


Aspirasi Muafakat Nasional makin kabur sejak ‘MCA dijulang’

BANGI, 26 Muharram 1442H, Isnin – Aspirasi Muafakat Nasional yang didam-idamkan rakyat Melayu Islam sudah semakin kabur khususnya ketika parti perkauman MCA dijulang dalam Pilihan Raya Kecil (PRK) Tanjung Piai.

Presiden gerakan Islam, Ikatan Muslimin Malaysia (ISMA), Haji Aminuddin Yahaya berkata, dulu Muafakat Nasional tiada rasa segan silu untuk bercakap mengenai hak Melayu, hak Islam dan identiti nasional.

“Inilah yang membuat rakyat sangat teruja dan mendukung gelombang ini. Tetapi maaf cakap, semua itu tinggal kenangan,” katanya dalam satu kenyataan, hari ini.

Haji Aminuddin berlata, pada mulanya, pergerakan dan persefahaman Muafakat Nasional adalah atas nama ‘Perpaduan Ummah’ – dapat disaksikan mereka bersatu-padu memperjuangkan isu-isu Melayu Islam dengan sangat lantang.

Ia termasuklah dalam isu sekolah vernakular, hak istimewa orang Melayu, Tanah Rizab Melayu, kedaulatan Islam dan sebagainya.

“Sewaktu itu, NGO-NGO Islam begitu aktif dilibatkan dalam perjuangan-perjuangan tersebut, termasuklah membantah ratifikasi ICERD, membantah ratifikasi Statut Rom, membantah pengiktirafan UEC dan sebagainya.

“Malah, parti-parti Melayu-Islam kecil seperti BERJASA dan IKATAN sering dilibatkan di atas pentas yang sama dalam siri-siri ceramah dan himpunan,” katanya.

Namun, beliau berkata, semua yang diidamkan orang Melayu Islam itu menjadi kabur apabila MCA dilibatkan sama bermula pada PRK Tanjung Piai.

“Dari situ, MCA yang sepatutnya sudah lama mati, mendapat hayatnya kembali.

“Dari situ, kemarahan orang Melayu terhadap MCA yang banyak kontroversi sebelum ini terutamanya ketika pernah satu ketika mereka menyatakan hasrat untuk keluar daripada Barisan Nasional ketika UMNO sedang tenat dahulu, sudah semakin kendur malah dilupakan.

“Malah, MIC juga sudah mula berani menuntut kerusi majoriti Melayu sebagai bekalan untuk Pilihan Raya Umum ke-15 (PRU15) nanti,” katanya.

Selepas menjadi sebahagian daripada kerajaan pula, Haji Aminuddin menegaskan, MCA dan MIC mendapat pelbagai habuan walaupun tiada sedikit pun sumbangan dalam menguatkan naratif Melayu-Islam yang menjadi tunjang kepada penolakan rakyat terhadap Pakatan Harapan.

Katanya, semua itu hanya bagi membuktikan Muafakat Nasional tidak rasis, dan itu yang diratib hingga sekarang.

“Malah, sudah ada suara yang kuat untuk memasukkan MCA dan MIC sebagai komponen Muafakat Nasional secara rasmi daripada pimpinan Muafakat Nasional sendiri.

“Sudahlah apabila mereka tidak ada di dalam secara rasmi pun, banyak telah dikompromi. Kita tidak boleh bayangkan bagaimana apabila mereka dimasukkan secara rasmi,” katanya.

Justeru, Haji Aminuddin mengingatkan kepada pimpinan Muafakat Nasional iaitu UMNO dan PAS, supaya merenung kembali akan teras Piagam Muafakat Nasional, iaitu agenda ‘Penyatuan Ummah’ yang termaktub dalam perenggan pertama piagam tersebut.

“Hubungkan sekali dengan kronologi-kronologi peristiwa yang menjadi sebab kepada kewujudan Muafakat Nasional.

“Selamat menyambut ulang tahun setahun Muafakat Nasional, semoga kalian kembali ke landasan asal permuafakatan tersebut,” katanya.


PN tak mahu teruskan rundingan isu peruntukan pembangkang

BANGI, 19 Rabiulakhir 1445H, Jumaat – Wakil rakyat pembangkang tidak akan meneruskan rundingan mengenai peruntukan sama rata kepada mereka.

Ketua Whip Perikatan Nasional (PN), Datuk Seri Takiyuddin Hassan berkata, sudah dua kali mengadakan pertemuan dengan Timbalan Perdana Menteri (TPM 2) Datuk Seri Fadillah Yusof, bagi membincangkan perkara tersebut.

“Lebih daripada sekali saya berjumpa dengan TPM 2 yang dikatakan diberi mandat oleh Perdana Menteri untuk bincangkan peruntukan ini.

“Apa yang diminta daripada TPM2 ini ialah supaya pihak pembangkang menulis surat kepada mereka memberikan jaminan tertentu dan sebagainya,” katanya seperti dipetik portal tempatan, hari ini.

Beliau mendakwa syarat yang diminta kerajaan ‘tidak pernah dilakukan sebelum ini’.

Berikutan itu, Takiyuddin berkata, berdasarkan perbincangan antara pemimpin blok parti, mereka bersetuju bahawa syarat yang dikenakan kepada mereka tidak sepatutnya berlaku.

“Ketika pentadbiran kerajaan PN dulu, di bawah Datuk Seri Ismail Sabri, kerajaan yang tawarkan kepada pembangkang untuk datang tandatangani perjanjian yang disediakan kemudian peruntukan diberi, tidak ada masalah apa-apa,” katanya.

Takiyuddin yang juga Ahli Parlimen Kota Bharu itu turut mempersoalkan mengapa pembangkang perlu menghantar surat.

Malah, beliau mendakwa tindakan berkenaan seolah-olah memohon dan perlu pula memberi aku janji tertentu.

“Kita tidak akan menulis apa-apa untuk peruntukan Ahli Parlimen.

“Lagipun, itu adalah janji dalam buku manifesto mereka, peruntukan sama rata,” katanya.

Beliau pada masa sama mendakwa Perdana Menteri, Datuk Seri Anwar Ibrahim memutarbelitkan kenyataannya yang mengakui sudah memberi peruntukan kepada Ahli Parlimen pembangkang.

“Tapi PMX (Datuk Seri Anwar Ibrahim) ini ‘twist’. Beliau kata ada bagi peruntukan kepada projek-projek dalam kawasan pembangkang. Itu bukan isunya.

“Ini soal peruntukan kepada Ahli Parlimen yang diberikan sebelum ini oleh kerajaan,” katanya.

Menurut beliau, tindakan kerajaan Madani dilihat jauh berbeza dengan pentadbiran di bawah PN di Kelantan dan Kedah apabila adil dalam mengagihkan peruntukan kepada Ahli Dewan Undangan Negeri (ADUN) pembangkang.


Perang Ukraine: Pengeluar senjata Eropah Timur untung lipat kali ganda

KYIV, 30 Rabiulakhir 1444H, Jumaat – Pengeluar senjata Eropah Timur dilaporkan menerima untung berlipat kali ganda susulan penghantaran senjata mereka ke Ukraine sejak bermulanya operasi ketenteraan Russia terhadap Kyiv.

“Industri senjata Eropah Timur sedang mengeluarkan senjata api, peluru artileri, dan bekalan ketenteraan lain pada kadar dahsyat sejak Perang Dingin ketika kerajaan di rantau itu mengetuai usaha membantu Ukraine dalam memerangi Russia,” lapor Reuters.

Russia memulakan kempen ketenteraan di jiran selatannya pada Februari. Operasi itu dilancarkan untuk mempertahankan penduduk pro-Russia di kawasan timur Ukraine Luhansk dan Donetsk daripada penganiayaan oleh Kyiv.

Sejak awal perang, sekutu Kyiv, yang diketuai oleh Amerika Syarikat dan Britain, telah membekalkan Ukraine dengan senjata canggih, satu langkah yang dikatakan Russia hanya memanjangkan permusuhan.

“Britain akan terus bersama anda,” kata Perdana Menteri, Rishi Sunak kepada Volodymyr Zelensky dari Ukraine.

Mengikuti trend itu, Poland kini menjadi negara ketiga dari segi bekalan senjata ke Ukraine, dan Republik Czech yang kesembilan, kata laporan itu, memetik angka yang disediakan oleh Institut Kiel untuk Ekonomi Dunia yang berpangkalan di Jerman.

“Dengan mengambil kira realiti perang yang sedang berlaku di Ukraine, terdapat peluang  untuk memasuki pasaran baharu dan meningkatkan hasil eksport pada tahun-tahun akan datang,” kata Ketua Pegawai Eksekutif Polish Armaments Group (PGZ) milik kerajaan, Sebastian Chwalek.

PGZ kini merancang untuk melabur sehingga lapan bilion zloty ($1.8 bilion) sepanjang dekad akan datang, lebih daripada dua kali ganda sasaran sebelum perang.

Syarikat itu, telah menghantar sistem artileri dan mortar, howitzer, jaket kalis peluru, senjata kecil, dan peluru ke Ukraine, berkemungkinan melepasi sasaran pendapatan sebelum perang 2022 sebanyak 6.74 bilion zloty ($1.4 bilion).

Ukraine telah menerima hampir 50 bilion crown (AS$2.1 bilion) senjata dan peralatan daripada syarikat Czech, kira-kira 95 peratus daripadanya adalah penghantaran komersial, kata Timbalan Menteri Pertahanan Czech, Tomas Kopecny kepada Reuters. – Agensi


Mesir terima lebih 31,000 pelarian Sudan sejak April

NEW YORK, 6 Rabiulawal 1445H, Jumaat – Mesir menerima lebih 31,000 pelarian dari Sudan dan menawarkan rawatan perubatan serta sokongan psikologi sejak konflik berlaku April lalu.

Menteri Luar Mesir, Sameh Shouki dalam menyuarat di luar Perhimpunan Agung Pertubuhan Bangsa-Bangsa Bersatu (UNGA) ke-78 di New York menggesa kedua-dua pihak bertelagah menghentikan pertempuran.

Mesyuarat itu dianjurkan Mesir dengan kerjasama Qatar, kesatuan Afrika, Kesatuan Eropah, Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu (OCHA) dan Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR).

Sameh menjelaskan, Sudan tidak seharusnya memikul krisis itu sendirian sehingga menjejaskan keamanan, sekali gus menyebabkan rakyat berhijrah ke negara lain.

Justeru, beliau menggesa negara lain berganding bahu dalam menyelesaikan dan menangani krisis kemanusiaan di negara Afrika itu.

“Komuniti antarabangsa mesti bersatu untuk merapatkan jurang pembiayaan dan memastikan negara itu menghentikan pergolakan tersebut yang berterusan selama lima bulan,” katanya.

Terbaharu, Pertubuhan Bangsa-Bangsa Bersatu (PBB) melaporkan lebih 5.25 juta orang kehilangan tempat tinggal akibat pertempuran berdarah antara tentera Sudan dan Pasukan Sokongan Pantas (RSF).

Malah, Pertubuhan Antarabangsa untuk Migrasi (IOM) Sudan pula berkata, lebih 4.1 juta orang kini menjadi pelarian dalaman.

Wilayah Darfur yang luas – rumah kepada satu perempat daripada penduduk Sudan telah menyaksikan beberapa pertempuran paling dahsyat dalam perang antara RSF diketuai oleh Mohamed Hamdan Daglo dan tentera tetap. – Agensi


BERJASA berjaya laksana sebahagian manifesto walau kalah PRU15

Oleh Athirah Huda Zalhe

BANGI, 14 Muharam 1445H, Selasa – BERJASA percaya sentimen pengundi yang masih terikat dengan tarikan blok parti utama menjadi antara faktor parti itu tidak berjaya memenangi sebarang kerusi pada Pilihan Raya Umum Ke-15 (PRU15) lalu.

Naib Presiden BERJASA, Ir Ts Muhammad Lukman Al-Hakim Mohamad juga mengakui kekurangan di blok Gerakan Tanah Air (GTA) dari segi kemahiran, tenaga dan dana menyumbang kepada kekalahan itu.

Ini termasuk gelombang penolakan terhadap pimpinan tertinggi GTA iaitu Tun Dr Mahathir Mohamad yang dilihat amat kuat ketika itu yang turut memberikan kesan tidak langsung kepada BERJASA, katanya.

Bagaimanapun, beliau berkata, BERJASA mendapat banyak impak positif melalui penyertaan PRU15 bersama GTA.

“Kami memperolehi lonjakan ‘visibility’ serta berjaya mengukuhkan kedudukan serta pengaruh di kawasan-kawasan yang ditandingi walaupun tidak menang.

“Parti BERJASA juga berjaya menunjukkan satu model politik matang yang mungkin agak baharu di tanah air kira, iaitu pertama sekali dengan kredibiliti calon-calon parti yang bersih dan tidak terpalit sebarang beban politik lampau,” katanya menerusi wawancara khas bersama Ismaweb.net.

Beliau yang juga Pengarah Pilihanraya Pusat BERJASA pada PRU15 berkata, parti itu berkempen secara profesional tanpa menghina dan menyerang pihak lawan, sebaliknya lebih memfokuskan kepada pembangunan serta kebajikan penduduk setempat selari pelan jangka panjang Impian Nasional 2040 BERJASA.

“Sebahagian janji atau manifesto ini berjaya kita laksanakan di kawasan yang terlibat walaupun kami kalah dan tidak menjadi ahli Parlimen atau ADUN di kawasan-kawasan tersebut.

“Inilah politik matang yang memfokuskan kepada kebajikan rakyat dari kaca mata parti BERJASA,” katanya.

BACA PENUH WAWANCARA KHAS BERJASA;


Putus hubungan politik: PAS Kelantan hormati keputusan UMNO negeri

KOTA BHARU, 20 Jamadilakhir 1443H, Ahad –  PAS Kelantan menghormati keputusan UMNO negeri untuk memutuskan hubungan antara kedua-dua parti politik itu berkuat kuasa, semalam.

Pesuruhjaya PAS Kelantan, Datuk Ahmad Yakob berkata, pihaknya tidak dapat berbuat apa-apa memandangkan keputusan itu dilakukan oleh pihak kepimpinan dalaman UMNO sendiri.

“Kita secara mesra memahami hasrat UMNO untuk memutuskan hubungan politik ini kerana ia (UMNO) tidak boleh terima Bersatu. Tetapi, pendirian kita masih mahu bersama dan memperkukuhkan Muafakat Nasional (MN) bagi memperkasakan Perikatan Nasional (PN).

“Malah, Islam juga turut mementingkan perpaduan jadi kita berhasrat untuk terus bersama UMNO sehingga Pilihan Raya Umum ke-15 (PRU15),” katanya.

Beliau berkata demikian selepas melancarkan sambutan dua dekad penubuhan Kolej Universiti Islam Antarabangsa Sultan Ismail Petra (KIAS), hari ini yang turut dihadiri Timbalan Menteri Besar Kelantan Datuk Mohd Amar Nik Abdullah.

Semalam, Pengerusi Badan Perhubungan UMNO Kelantan Datuk Ahmad Jazlan Yaakub dilaporkan berkata, UMNO negeri membuat keputusan untuk memutuskan hubungan dengan PAS negeri.

Keputusan itu dibuat selepas pertemuan antara Biro Politik UMNO Kelantan dengan Dewan Harian PAS Kelantan gagal mencari kata putus berhubung kerjasama kedua-dua parti dalam MN.

Mengulas lanjut, Ahmad yang juga Menteri Besar Kelantan berkata, menerusi perbincangan bersama UMNO semalam, PAS meminta hubungan ini tidak diputuskan memandangkan keadaan semasa kedua-dua parti adalah baik.

“Namun, kita tidak dapat berbuat apa-apa memandangkan ia telah diputuskan.

“Kita juga bersedia untuk berjumpa semula dengan UMNO. Malah, kita turut berharap pada masa akan datang tidak ada pertandingan tiga penjuru, hanya dua penjuru demi kepentingan Melayu dan Islam,” katanya. – Bernama


PA minta UNSC desak Israel henti serang Palestin

BAITULMAQDIS, 12 Jamadilawal 1442H, Ahad- Pihak berkuasa Palestin (PA) meminta Majlis Keselamatan Pertubuhan Bangsa-Bangsa Bersatu (UNSC) mendesak Israel menghentikan serangan ke atas Palestin.

Desakan berkenaan perlu dilakukan melalui Resolusi 2334.

Dalam satu kenyataan semalam, Kementerian Luar Negeri dan Ekspatriat PA menegaskan, keganasan penduduk haram Israel semakin menjadi-jadi sejak minggu lalu.

“Mereka bukan hanya melakukan keganasan ke atas masyarakat Palestin di Tebing Barat yang diduduki, malah lebih banyak rampasan tanah Palestin dibuat untuk penempatan dan pos penjajah Israel.

“Serangan penduduk Israel terhadap penduduk Palestin serta harta benda dan barangan peribadi mereka disasarkan di kawasan selatan, timur dan barat Kota Nablus, di utara Tebing Barat,” katanya.

Kementerian itu turut mengesahkan organisasi penduduk haram Israel menyasarkan Tebing Barat bagi membina penempatan haram lebih luas, selain menghalang kemungkinan untuk mewujudkan negara Palestin yang berdaya saing dan geografis.

“Serangan mereka juga bertujuan menjadikan semua wilayah sebagai Kawasan C secara berperingkat dan efektif, yang sekali gus menjadikannya sebagai kawasan Israel,” tambahnya.

Pada masa sama, kementerian itu turut menyalahkan pemimpin Israel dan pentadbiran Presiden Amerika Syarikat (AS), Donald Trump, selain  mengganggap mereka bertanggungjawab atas lonjakan keganasan penduduk haram Israel.

Perkara itu akan menghalang peluang mencapai perdamaian berdasarkan penyelesain dua negara. – Agensi


Myanmar alami krisis kemanusiaan: PBB

NEW YORK, 21 Safar 1443H, Selasa – Myanmar mengalami krisis kemanusiaan dengan kira-kira tiga juta rakyatnya memerlukan bantuan, menurut pejabat Penyelarasan Hal Ehwal Kemanusiaan (OCHA) Pertubuhan Bangsa-Bangsa Bersatu (PBB) dalam satu kenyataan pada Isnin.

Krisis kian memburuk dengan penularan COVID-19 dan peristiwa yang berkaitan penahanan pemimpin politik oleh tentera pada 1 Februari. Daripada tiga juta yang memerlukan bantuan kemanusiaan, dua juta telah dikenal pasti sejak 1 Februari, lapor Xinhua.

Menurur OCHA, keluarga paling rentan masih tinggal di kawasan bandar dan pinggir bandar, terutamanya di Yangon dan Mandalay, serta penduduk di tenggara dan barat Myanmar yang terkesan dengan konflik.

Lebih 220,000 orang terpaksa melarikan diri akibat pertempuran bersenjata dan keadaan yang tidak selamat. Kawasan paling terjejas termasuk Kachin, Shan, Chin, Kayah dan Kayin dan bandar berdekatan Sagaing dan Magway.

Meskipun beberapa keluarga telah kembali ke tempat asal mereka, ramai masih menjalani kehidupan tidak menentu, tanpa mempunyai akses perkhidmatan asas, termasuk tempat tinggal dan barangan bukan makanan.

Situasi di Rakhine masih tenang walaupun keadaannya mengerikan. Keselamatan makanan kian membimbangkan, dengan laporan kekurangan makanan di lokasi pelarian dan komuniti di Shan dan utara Rakhine.

Pandemik COVID-19 pula sehingga Jumaat, mencatatkan lebih 455,000 kes dan 17,000 kematian. Kemungkinan jumlahnya lebih tinggi berikutan kapasiti ujian yang rendah, menurut kenyataan itu.

Cabaran berterusan adalah untuk mendapatkan akses kepada golongan memerlukan berikutan faktor keselamatan, halangan birokrasi dan gangguan terhadap sistem perbankan/masalah kecairan tunai.

Sejak Mei, Program Makanan Sedunia telah membantu lebih 800,000 orang di kawasan pinggir bandar Yangon.

Rancangan kemanusiaan 2021 untuk Myanmar, memerlukan US$276.5 juta, sebanyak 47 peratus telah dibiayai. – Bernama


Malaysia rekod 3,780 kes COVID-19 baharu hari ini

KUALA LUMPUR, 4 Syawal 1442H, Ahad – Kes baharu COVID-19 di negara ini menunjukkan sedikit penurunan dengan 3,780 kes direkodkan hari ini berbanding 4,140 kes semalam.

Tambahan kes baharu itu menjadikan jumlah kes positif keseluruhan di Malaysia kini 470,110 kes.

Ketua Pengarah Kesihatan Tan Sri Dr Noor Hisham Abdullah menerusi hantaran di laman Twitter berkata dalam tempoh itu, Selangor kekal merekodkan jumlah kes harian tertinggi dengan 1,275 kes diikuti Sarawak (405) dan Kedah (363).

Kelantan merekodkan 357 kes diikuti Kuala Lumpur (342); Johor (224); Pulau Pinang (187); Pahang (159); Melaka (122); Perak (115); Sabah (87); Negeri Sembilan (70); Terengganu (58); Putrajaya dan Labuan masing-masing tujuh kes serta Perlis mencatatkan dua kes. – Bernama


5,914 pengemis di kesan seluruh Kabul

KABUL, 18 Safar 1444H, Khamis – Jawatankuasa Pengumpulan Pengemis Afghanistan berjaya menghimpunkan 5,914 pengemis di pelbagai lokasi di seluruh bandar Kabul, semalam.

Jawatankuasa pencarian diketuai Timbalan Perdana Menteri, Mullah Abdul Ghani berkata, daripada jumlah keseluruhan itu 3,872 adalah wanita yang terdesak sehingga memaksa dirinya menjadi pengemis untuk meneruskan kehidupan.

“Selepas membuat saringan 1,069 daripada mereka layak menerima bantuan kerana hidup dalam keadaan daif dan memerlukan bantuan manakala 2,803 adalah pengemis palsu yang sengaja mencari duit tambahan.

“Selain itu, kita juga mendapati 1,524 kanak-kanak yang menjadi pengemis dan daripada jumlah berkenaan, 763 daripada mereka layak menerima bantuan.

“Daripada keseluruhan jumlah itu, 38 pengemis kanak-kanak adalah anak yatim piatu dan hidup bersendirian, mereka hanya meneruskan kehidupan dengan hasil mengemis,” kata jawatankuasa berkenaan.

Pihaknya memberi jaminan akan menyelesaikan isu pengemis di bandar tersebut dengan menyediakan bantuan dan kemudahan.

Bagaimanapun buat masa ini, pengemis kanak-kanak telah dihantar ke Pusat Latihan Kementerian Buruh dan Sosial supaya kehidupan lebih terjamin.

Sementara itu, Persatuan Bulan Sabit Merah Afghanistan pula memulakan agihan wang tunai kepada pengemis dan sehingga kini ratusan penduduk mendapat pelbagai manfaat, lapor Kabul Times. – Agensi


Zaman Khan individu penting tumpaskan Bentong Kali

KUALA LUMPUR, 4 Safar 1443H, Sabtu – Pemergian Tan Sri Zaman Khan Rahim Khan di Institut Jantung Negara hari ini, merupakan satu kehilangan tokoh yang digeruni penjenayah namun disanjungi dalam pasukan keselamatan negara.

Bekas Pengarah Jabatan Siasatan Jenayah (JSJ) Bukit Aman yang memulakan khidmat sebagai Kadet ASP dalam pasukan Polis Diraja Malaysia (PDRM) dengan gaji RM460 itu tidak mempunyai istilah gentar dalam dirinya, sebaliknya beliau amat digeruni penjenayah.

Kes-kes berprofil tinggi yang dikendalikan anak kelahiran Pasir Mas, Kelantan itu berjaya diselesaikan dengan rata-rata ketua kumpulan penjenayah terbabit tumpas, dan ada yang ditembak mati.

Bentong Kali, penjenayah yang digelar ‘trigger happy’ yang membunuh 16 orang sebelum ditembak mati oleh polis, Botak Chin dan kejadian tebusan Tentera Merah Jepun (Japanese Red Army) di Kuala Lumpur adalah antara beberapa kes berprofil tinggi yang kendalikan Zaman Khan.

Malah, ketika mengendalikan kes Bentong Kali, beliau yang ketika itu Pengarah JSJ pernah dihubungi sendiri oleh penjenayah itu. P. Kalimuthu @ Bentong Kali untuk bertemu di sebuah kelab golf, namun penjenayah yang ditembak mati pada 29 Jun 1993 itu tidak muncul seperti dijanjikan.

Selain itu, Zaman Khan turut diberi tanggungjawab untuk mengendalikan kes pembunuhan Ahli Dewan Undangan Negeri Batu Talam Datuk Mazlan Idris melibatkan pasangan bomoh Maznah Ismail atau dikenali sebagai Mona Fandey dan Affandi Abdul Rahman pada Julai 1993.

Penglibatannya dalam pelbagai kes berprofil tinggi ini dan disifatkan sebagai ‘no nonsense man’ (membujur laju melintang patah) menyebabkan beliau digeruni penjenayah sehingga namanya terkenal di seluruh negara pada era tahun 70-an hingga 80-an sekali gus menaikkan imej pasukan PDRM.

Jasa dan bakti beliau tidak terhenti di situ, sebaliknya selepas dilantik sebagai Pengarah Jabatan Penjara Malaysia pada Februari 1994, Zaman Khan banyak memperkenalkan idea dalam memberikan kemudahan dan keselesaan kepada penghuni penjara.

Antara buah fikirannya adalah sistem peralatan keselamatan moden berteknologi tinggi dan mewujudkan Taman Mini di penjara bagi mengelak penyeludupan masuk barangan yang ditegah ke dalam penjara.

Beliau juga turut membenarkan banduan di seluruh negara membuat panggilan telefon kepada kaum keluarga terdekat sebagai satu daripada usaha pemulihan.

Tanggal 31 Disember 1996, Zaman Khan bersara daripada kerajaan ketika berusia 55 tahun dengan jawatan terakhir dalam perkhidmatan awam sebagai Pengarah Jabatan Penjara.

Sepanjang perkhidmatannya dalam PDRM, Zaman Khan menyandang pelbagai jawatan antaranya Ketua Trafik Kuala Lumpur (1972-1974); Ketua Polis Daerah Petaling Jaya (1974); Ketua Polis Negeri Sembilan (1977-1979); Ketua Polis Pulau Pinang (1979-1984); dan Ketua Polis Kuala Lumpur (1984-Julai 1987).

Beliau kemudian dinaikkan pangkat sebagai Pengarah Jabatan Keselamatan Dalam Negeri dan Ketenteraan Awam Bukit Aman (Ogos 1987-1989); dan Pengarah Jabatan Siasatan Jenayah Bukit Aman (1989-1994).

Selain itu, bapa kepada lima cahaya ini turut melibatkan diri dalam bidang sukan antaranya bola sepak dan rugbi.

Sebagai menghargai jasa dan perkhidmatannya, Zaman Khan dianugerahi gelaran Tan Sri pada 2011 dan pelbagai anugerah lain termasuk dinobat sebagai penerima anugerah Maulidur Rasul 1434H. – Bernama


Annuar Musa mahu penyatuan ummah diteruskan

BANGI, 7 Rabiulakhir 1444H, Rabu – Tan Sri Annuar Musa nekad mahu meneruskan perjuangan meskipun namanya tidak disenaraikan semula di Parlimen Ketereh pada Pilihan raya Umum ke-15 (PRU15).

Malah, beliau bertekad untuk terus mengajak ke arah perpaduan dan penyatuan ummah menerusi landasan sedia ada.

“Insya Allah masih ada landasan untuk terus berkhidmat atas jalan kebaikan dan kebajikan, terutama mengajak ke arah perpaduan dan penyatuan ummah.

“Islam dan umat Melayu harus kekal kuat dan berkuasa. Kita kuat jika berpadu dan bersatu padu,” katanya menerusi facebook, hari ini.

Annuar bersama beberapa ahli UMNO lain termasuk Datuk Seri Shahidan Kasim, Tan Sri Noh Omar adalah antara yang tidak dicalonkan semula oleh Barisan Nasional (BN) pada PRU15.

Semalam, Pengerusi Barisan Nasional, Datuk Seri Ahmad Zahid Hamidi mengumumkan calon yang akan bertanding mewakili Parlimen Ketereh adalah Ketua Pergerakan Puteri UMNO Kelantan, Marzuani Ardila Ariffin.


42 individu ditahan berparti liar, dadah di Batu Feringghi

GEORGE TOWN, 23 Safar 1442H, Ahad – Seramai 34 lelaki dan lapan wanita ditahan kerana menyertai parti liar termasuk berpesta dadah di sebuah banglo mewah yang disewa di Batu Feringghi, dekat sini malam tadi.

Ketua Polis Daerah Timur Laut ACP Soffian Santong berkata, kesemua mereka yang berusia dalam lingkungan 20 hingga 40-an itu ditahan dalam serbuan pada 11.30 malam, dan masing-masing dikenakan kompaun RM1,000 kerana melanggar prosedur operasi standard (SOP) Perintah Kawalan Pergerakan Pemulihan (PKPP).

“Hasil pemeriksaan di dalam banglo yang disewa mereka secara harian itu turut menemukan pelbagai minuman keras dan sejumlah dadah jenis ketamin. Ujian air kencing mendapati empat daripada mereka positif dadah manakala 17 lagi memiliki rekod lampau berkaitan dadah serta jenayah,” katanya di sini, hari ini.

Katanya, pihak Majlis Bandaraya Pulau Pinang (MBPP) yang turut menyertai operasi berkenaan  mengeluarkan kompaun kepada pemilik banglo itu kerana menjalankan perniagaan inap desa tanpa lesen yang sah.

Sementara itu, Soffian berkata, seramai 76 pengunjung pusat hiburan di Jalan Dr Lim Chwee Leong di sini, berusia antara 20 dan 40 tahun, turut dikompaun RM1,000 masing-masing kerana mengingkari SOP PKPP dalam pemeriksaan pada 11 malam tadi.

“Selain itu, polis turut menahan seorang lelaki berusia 21 tahun yang merupakan pengurus pusat hiburan tersebut kerana menjalankan operasi tanpa lesen yang sah. Kami juga merampas pelbagai peralatan muzik yang digunakan di pusat hiburan berkenaan,” katanya. -Bernama


Tun Arifin janji laksana tanggungjawab sebaik mungkin

KUALA LUMPUR, 28 Jamadilakhir 1442H, Rabu – Bekas Ketua Hakim Negara, Tun Arifin Zakaria yang dilantik sebagai Pengerusi Jawatankuasa Khas Bebas Darurat 2021 berjanji akan menjalankan tanggungjawab diberikan dengan sebaik mungkin.

“Saya menjunjung setinggi-tinggi kasih kepada Kebawah Duli Yang Maha Mulia Seri Paduka Baginda Yang di-Pertuan Agong di atas perkenan Tuanku melantik saya ke jawatan ini.

”Insya-Allah, dengan kerjasama dan komitmen ahli-ahli jawatankuasa, tugas dan tanggungjawab yang diamanahkan ini akan dapat dilaksanakan dengan sebaiknya, selaras dengan peruntukan Ordinan Darurat (Kuasa-Kuasa Perlu) 2021,” katanya kepada Bernama ketika mengulas mengenai pelantikannya.

Pejabat Perdana Menteri dalam satu kenyataan memaklumkan, pelantikan Arifin dan 18 individu lagi yang berkuat kuasa serta merta telah diperkenankan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Mereka yang dilantik adalah bekas Ketua Setiausaha Negara, Tan Sri Samsudin Osman; bekas Ketua Polis Negara, Tan Sri Norian Mai; bekas Panglima Angkatan Tentera, Tan Sri Zulkifli Zainal Abidin; bekas Ketua Pengarah Kesihatan, Prof Tan Sri Dr Mohamad Taha Arif; pakar bedah jantung, Tan Sri Dr Yahya Awang.

Turut menganggotai jawatankuasa itu Presiden Gabungan Dewan Perniagaan dan Perindustrian Cina Malaysia Tan Sri Ter Leong Yap; Pro-Canselor Universiti Cyberjaya, Tan Sri Dr R Palan, bekas Timbalan Pendakwa Raya Pejabat Peguam Negara Datuk Sallehuddin Saidin, Mufti Perlis Datuk Dr Mohd Asri Zainul Abidin, dan pakar kesihatan awam Prof Datu Dr Andrew Kiyu Dawi Usop.

Selain itu juga dilantik bekas Setiausaha Kerajaan Negeri Sabah, Tan Sri Sukarti Wakiman; Ahli Parlimen Tanjung Karang, Tan Sri Noh Omar; Ahli Parlimen Batang Lupar, Datuk Seri Rohani Abdul Karim dan Ahli Parlimen Beaufort, Datuk Azizah Mohd Dun.

Ahli Parlimen Pasir Puteh, Dr Nik Muhammad Zawawi Salleh; Ahli Parlimen Kulim-Bandar Baharu, Datuk Seri Saifuddin Nasution Ismail dan Ahli Parlimen Seremban, Anthony Loke Siew Fook serta Ahli Parlimen Kuala Selangor, Datuk Seri Dr Dzulkefly Ahmad turut tersenarai dalam jawatankuasa berkenaan.

Pejabat Perdana Menteri berkata, jawatankuasa yang ditubuhkan di bawah Seksyen 2 Ordinan Darurat (Kuasa-Kuasa Perlu) 2021 itu berperanan untuk menasihati Yang di-Pertuan Agong tentang kewujudan berterusan darurat besar di Malaysia dan penamatannya.

Sementara Majlis Keselamatan Negara, Jabatan Perdana Menteri pula akan berperanan sebagai urus setia jawatankuasa ini. – Bernama


Jadikan kipas sebagai makmun persenda agama

GEORGE TOWN, 28 Syawal 1443H, Ahad – Tindakan beberapa pihak terutama golongan muda yang menjadikan kipas sebagai makmum apabila menunaikan solat seperti dalam video tular menunjukkan mereka jahil dalam agama Islam.

Mufti Pulau Pinang, Datuk Seri Wan Salim Wan Mohd Noor berkata, perbuatan mereka itu jelas menunjukkan sengaja mempersendakan dan tidak menghormati agama Islam.

“Pihak berkuasa perlu menyiasat sama ada pelaku adalah seorang yang siuman, mengalami masalah mental atau sebaliknya, saya harap pihak berkuasa segera menyiasat dan bertindak selaras dengan hasil siasatan.

“Jika pelaku didapati sengaja mempersendakan agama atau ibadah maka dia perlu diadili di mahkamah syariah dan dihukum mengikut undang-undang sedia ada,” katanya dalam kenyataan hari ini.

Beliau berkata, sebenarnya perbuatan itu juga satu penghinaan terhadap agama dan mempersendakan Islam jelas berdosa besar serta boleh merosakkan akidah seseorang.

Wan Salim berkata, jika pelaku berniat untuk mempersenda ibadat maka dia dikira murtad dan wajib bertaubat.

“Masyarakat perlu sedar bahawa perbuatan mempersendakan atau memperolok-olokkan ibadat adalah berdosa dan boleh merosakkan akidah keimanan seorang Muslim,” katanya.

Semalam, Menteri di Jabatan Perdana Menteri (Hal Ehwal Agama), Datuk Idris Ahmad dilaporkan meminta orang ramai melaporkan kepada pejabat agama negeri masing-masing sekiranya terdapat perbuatan menjadikan kipas sebagai makmum apabila menunaikan solat.

Ia susulan video tular baru-baru ini, khususnya di aplikasi TikTok yang memaparkan tindakan individu berlakon menunaikan solat dengan menjadikan kipas sebagai makmum atau imam. – Bernama


Tegar tolak vaksin punca 57 guru KAFA digantung tugas

BANGI, 26 Syaaban 1443H, Selasa – Tindakan menggantung tugas 57 orang guru Kelas Agama dan Fardu Ain (KAFA) di Selangor dilakukan susulan mereka tegar menolak untuk divaksin walaupun berulang kali dimaklumkan risiko bakal dihadapi.

Menteri Besar Selangor, Datuk Seri Amirudin Shari berkata, tindakan itu melalui proses panjang termasuk rundingan serta perbincangan antara beberapa pihak terbabit.

Katanya, guru berkenaan juga sudah dimaklumkan mengenai risiko tindakan menolak untuk divaksin termasuk digantung tugas serta ditamatkan perkhidmatan.

“Kita sudah ambil langkah wajar dengan mengingatkan mereka (mengenai risiko) sejak Ogos dan September tahun lalu dan kita panggil mereka satu persatu.

“Selepas beberapa proses, mereka ini masih tegar walaupun sudah ulang kali dimaklumkan mengenai risiko yang bakal mereka hadapi.

“Kita hormati pendirian mereka tetapi ia membawa risiko kepada anak-anak dan guru di sekolah jadi kita tidak mahu mengambil risiko itu,” katanya seperti dipetik akhbar tempatan, hari ini.

Mengulas lanjut, Amirudin berkata, keputusan itu sukar diambil tetapi perlu dilaksanakan demi memastikan kesejahteraan komuniti dijaga.

Semalam, Pengarah JAIS, Datuk Mohd Shahzihan Ahmad berkata, seramai 57 guru KAFA di Selangor yang enggan mengambil suntikan vaksin COVID-19 dikenakan tindakan gantung tugas selama dua bulan, mulai bulan ini.

Kesemua guru berkenaan diberi masa untuk mendapatkan vaksin COVID-19 dalam tempoh gantung tugas itu dan sekiranya masih berdegil serta tidak mahu mengambil vaksin, tindakan tamat perkhidmatan akan dilaksanakan.

Tindakan berpandukan ketetapan dikeluarkan pihaknya berdasarkan titah Sultan Selangor, Sultan Sharafuddin Idris Shah mengingatkan perkara sama kepada pegawai masjid dan jurunikah yang enggan divaksin.


Hajiji angkat sumpah Ketua Menteri Sabah ke-16

KOTA KINABALU, 11 Safar 1442H, Selasa – Pengerusi Perikatan Nasional (PN) Sabah Datuk Hajiji Noor yang juga Ahli Dewan Undangan Negeri (ADUN) Sulaman hari ini mengangkat sumpah sebagai Ketua Menteri Sabah Ke-16 di hadapan Yang Dipertua Negeri Sabah Tun Juhar Mahiruddin.

Turut mengangkat sumpah di Istana Negeri Sabah di sini hari ini tiga Timbalan Ketua Menteri iaitu Pengerusi Barisan Nasional (BN) Sabah Datuk Seri Bung Moktar Radin yang juga ADUN Lamag, Presiden Parti Solidariti Tanah Airku (STAR) Datuk Dr Jeffrey Kitingan (ADUN Tambunan), dan Naib Presiden Parti Bersatu Sabah (PBS) Datuk Dr Joachim Gunsalam (ADUN Kundasang).

Bung Moktar turut mengangkat sumpah sebagai Menteri Kerajaan Tempatan dan Perumahan, Jeffrey (Menteri Pertanian dan Perikanan), dan Joachim (Menteri Pembangunan Perindustrian).

Turut mengangkat sumpah hari ini Timbalan Ketua Parti Pribumi Bersatu Malaysia (Bersatu) Sabah Datuk Seri Masidi Manjun sebagai Menteri Kerja Raya Sabah dan Setiausaha Agung PBS Datuk Jahid Jahim (Menteri Pembangunan Luar Bandar Sabah)

Turut hadir isteri Yang Dipertua Negeri Sabah Toh Puan Norlidah R M Jasni, Menteri Kanan (Keselamatan) Datuk Seri Ismail Sabri Yaakob merangkap Naib Presiden UMNO, Menteri Pertanian dan Industri Makanan Datuk Seri Dr Ronald Kiandee yang juga Naib Presiden Bersatu, dan Timbalan Presiden PBS Datuk Seri Radin Malleh.

Terdahulu sebelum mengangkat sumpah semua pemimpin itu menerima watikah pelantikan masing-masing daripada Juhar.

Selepas mengangkat sumpah, pemimpin itu menandatangani watikah pelantikan disaksikan Hakim Mahkamah Tinggi Kota Kinabalu Datuk Martin Idang, sebelum Mufti Kerajaan Negeri Sabah Datuk Bungsu @Aziz Jaafar membacakan doa.

Gabungan Rakyat Sabah memperoleh majoriti mudah untuk mengambil alih tampuk pimpinan kerajaan negeri daripada Parti Warisan Sabah (Warisan) pada Pilihan Raya Negeri Sabah ke-16 apabila memperoleh 38 daripada keseluruhan 73 kerusi DUN negeri ini. – Bernama


Penjawat awam didakwa palsukan dokumen benih nanas

JOHOR BAHRU, 15 Zulhijjah 1442H, Ahad – Seorang penjawat awam di sebuah badan berkanun mengaku tidak bersalah di Mahkamah Sesyen Johor Bahru, di sini atas empat pertuduhan menggunakan dokumen pesanan pembekalan benih nanas yang tidak dibekalkan melibatkan nilai RM41,025, enam tahun lalu.

Tertuduh, Hasren Amat Sibani@Fahrudin, 40, didakwa dengan niat untuk memperdayakan prinsipalnya iaitu Lembaga Perindustrian Nanas Malaysia (LPNM) suatu dokumen pesanan pembekalan benih nanas yang mengandungi butiran matan palsu iaitu pembekalan benih nanas tidak dibekalkan seperti dalam tuntutan.

Tertuduh yang merupakan pembantu ehwal ekonomi di LPNM, didakwa melakukan perbuatan itu di Pejabat LPNM Malaysia Wilayah Selatan di Pontian, sekali pada April 2015 dan Mei 2015 dan dua kali pada Disember 2015.

Hasren didakwa mengikut Seksyen 18 Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 24(2) akta sama, yang memperuntukkan hukuman penjara tidak melebihi 20 tahun dan denda tidak kurang lima kali ganda nilai suapan atau RM10,000 jika sabit kesalahan.

Pendakwaan dikendalikan Pegawai Pendakwa Suruhanjaya Pencegahan Rasuah Malaysia (SPRM) Ikhwan Ihsan Jalaludin manakala tertuduh diwakili peguam Mohd Salleh Togimin.

Terdahulu, Ikhwan Ihsan memohon mahkamah menetapkan jaminan RM30,000 bagi perbuatan yang dilakukan tertuduh namun Mohd Salleh memohon agar jaminan dikurangkan memandangkan tertuduh menanggung seorang isteri, tiga orang anak serta dua anak saudara selain perlu menjalani rawatan fisioterapi kerana bahagian badannya terbakar selepas terlibat kemalangan.

Hakim Datuk Abdul Kamal Arifin Ismail membenarkan tertuduh diikat jamin sebanyak RM8,000 dengan seorang penjamin selain perlu menyerahkan pasport antarabangsa dan melaporkan diri di pejabat SPRM berhampiran setiap bulan.

Mahkamah menetapkan 25 Ogos ini bagi sebutan kes dan serahan. – Bernama


360 tadika Kemas di Terengganu terjejas jika banjir besar

JERTIH, 20 Safar 1444H, Jumaat – Sebanyak 360 premis Taman Bimbingan Kanak-Kanak (Tabika) dan Taman Asuhan Kanak-Kanak (Taska) Jabatan Kemajuan Masyarakat (Kemas) dikenal pasti berisiko terjejas teruk sekiranya berlaku banjir besar di Terengganu.

Pengarah Kemas Terengganu Dr Faridah Mat berkata bilangan itu adalah 40 peratus daripada jumlah 900 premis di Terengganu yang terletak di kawasan ‘hotspot’ banjir seperti di daerah Kemaman, Dungun, Hulu Terengganu dan Besut.

“Bagaimanapun kakitangan Kemas di premis terbabit sudah bersedia dan telah membuat persiapan awal untuk menghadapi sekiranya berlaku banjir.

“Pegawai dan penyelia Kemas di setiap daerah telah menyenaraikan premis yang terdedah kepada risiko banjir dan saya sentiasa mengingatkan petugas agar memindahkan peralatan dan dokumen penting ke tempat selamat,” beliau berkata demikian kepada pemberita selepas Majlis Perasmian Program Jom Masuk Kampung dan Festival Kesenian Islam Peringkat Negeri Terenganu 2022 di pekarangan Masjid Lapan Kubah, Kampung Lapan Kotak di sini hari ini.

Program tiga hari tersebut dirasmikan Pengerusi Felda yang juga Ahli Parlimen Besut Tan Sri Idris Jusoh.

Faridah berkata kebanyakan guru di premis terbabit sudah biasa dan pernah terlibat dengan banjir menyebabkan tugas membuat persiapan tidak begitu sulit.

“Sebelum ini kami membuat persiapan dengan memindahkan peralatan penting lebih awal, tetapi berikutan perubahan jadual pembelajaran atau persekolahan yang berjalan sehingga bulan Mac menyebabkan para guru perlu sentiasa peka kepada keadaan cuaca semasa terutama apabila tiba musim tengkujuh.

“Sekiranya tadika atau taska terpaksa ditutup akibat banjir, kanak-kanak dijangka akan belajar secara dalam talian dari rumah kerana usaha memindahkan mereka ke lokasi sementara lain akan banyak menimbulkan kesulitan,” katanya.

Sementara itu, mengenai Program Jom Masuk Kampung dan Festival Kesenian Islam Peringkat Negeri Terenganu 2022, beliau berkata pelbagai acara menarik disediakan kepada penduduk kampung oleh Kemas yang bertindak sebagai penyelia.

“Jelas wujud keserasian, kesepaduan dan kekeluargaan dalam program tiga hari bermula hari ini yang diisi dengan pelbagai acara seperti tilawah al-Quran, Pertandingan Daie Kemas, pertandingan nasyid, penyampaian cenderahati Ikon Warga Desa dan ziarah rumah penduduk,” katanya. – Bernama


PKRC MAEPS tak menakutkan, selesa, bersih

BANGI, 26 Jamadilawal 1442H, Ahad – Seorang pesakit yang ditempatkan di Pusat Kuarantin dan Rawatan COVID-19 Berisiko Rendah (PKRC) di Taman Ekspo Pertanian Malaysia Serdang (MAEPS) berkongsi pengalaman ketika berada di sana.

Pesakit berkenaan, Afifie Chan dalam perkongsiannya di laman Twitter berkata, keadaan di pusat kuarantin itu tidak menakutkan, selesa dan bersih.

“Yang gantung-gantung kain putih kat katil tu sebab lampu ‘on’ 24 jam. So silau. Haha,” katanya.

Jelasnya, pusat kuarantin berkenaan menyediakan enam buah tandas di dalam dewan, manakala setiap tandas mempunyai kira-kira empat hingga enam kubikel.

Setakat ini, katanya, beliau tidak pernah lagi beratur atau terpaksa tunggu untuk masuk ke dalam tandas.

“Condition inside one of the toilet cubicle. Clean and well-maintained. Selesa nak buat business and mandi. Jangan la expect cam tandas kat hotel,” katanya.

Afifie yang ditahan di pusat kuarantin berkenaan sejak 7 Januari lalu, berkata, individu-individu yang dikuarantin diberi makan sebanyak tiga kali sehari.

Katanya, makanan akan dihantar ke setiap katil selain petugas dan pesakit akan tolong antara satu sama lain ketika pengagihan makanan.

Jelasnya, warga tempatan turut diasingkan dengan warga asing di dewan berbeza bagi memudahkan urusan pendaftaran, pemerhatian dan pengumuman.

“Panas ke dalam dewan tu? Sejuk sampai boleh beku. Hahaha. Selesa serious.

“Kipas ke aircond? Tak seperti yang orang gambarkan. Kat sini pakai aircond on 24 jam. Sejuk dan selesa. Sakai jap tengok aircond dia ni. Haha,” katanya.

Bukan itu sahaja, Afifie berkata, terdapat dua ruang solat disediakan dan mereka dibenarkan solat berjemaah setiap waktu.

“Azan pun berkumandang dalam dewan. Dah lama tak nampak jemaah macam ni,” katanya sebak.

Katanya lagi, pusat kuarantin itu turut menyediakan stesen pengecas telefon bimbit di setiap dewan.

“So far tak ada kes lagi and I hope memang tak ada la. Alhamdulillah,” katanya.

Selain itu, katanya, apabila terdapat individu baharu ditahan di pusat kuarantin berkenaan, pintu akan dibuka dan diselangi dengan kesan bunyi.

“Macam dalam movie. Saya panggil ni pintu Maze Runner. Sorakan tu untuk bagi semangat pada yang baru masuk supaya diorang tak rasa takut. What a spirit in here,” katanya.

Terdahulu, tular beberapa video dikongsi netizen. Video tersebut menunjukkan keadaan pusat kuarantin di PKRC MAEPS yang sesak dengan pesakit COVID-19.

Agensi Pengurusan Bencana Negara (Nadma) semalam, menjelaskan video tular yang menunjukkan kesesakan di PKRC MAEPS tidak menggambarkan situasi sebenar.

Ini kerana menurut Nadma, kandungan video itu tidak menunjukkan keseluruhan dewan penempatan pesakit COVID-19 selain tidak disertakan penerangan.


Walau diperlekeh, Zahid Hamidi dakwa UMNO tetap ‘evergreen’

BANGI, 28 Muharam 1444H, Jumaat – UMNO tidak akan mengikut rentak pembangkang yang mahu melengahkan Pilihan Raya Umum ke-15 (PRU15) supaya dapat menyusun strategi, mempelbagaikan propaganda dan menambahkan serangan politik terhadap parti itu.

Presidennya, Datuk Seri Dr Ahmad Zahidi berkata, walaupun ada usaha memperlekehkan parti Melayu itu, UMNO tetap ‘evergreen’ dan terus diyakini rakyat.

Beliau berkata, UMNO bukanlah parti nyamuk yang baharu ditubuhkan, sebaliknya hayat parti itu kini sudah menjangkau usia 76 tahun.

Ahmad Zahid mengakui, sepanjang sejarah panjang itu, ramai ahli dan pemimpinnya yang meninggalkan parti serta memilih menentang UMNO.

“Namun, UMNO tetap teguh walaupun badai politik bergelora. Apabila melihat sejarah dan tradisi UMNO secara meluas dan panjang banyak hikmah dan kebijaksanaan sejarah.

“Mereka yang memilih keluar parti dan menentang politik, hayat politik mereka sangat pendek,” katanya dalam kenyataan, hari ini.

Ahmad Zahid yang kini terpalit pertuduhan di mahkamah mendakwa, mereka yang menentang UMNO akhirnya menjadi ahli politik kecewa dan berdengus penuh emosi.

Katanya, UMNO perlu sentiasa bergerak ke depan, menyantuni rakyat dengan dasar realistik dan tidak menjanjikan bulan bintang seperti manifesto Pakatan Harapan (PH).

“Marilah kita sama-sama mempertingkat azam kita untuk bergerak ke depan bersama UMNO dan tidak goyang walaupun badai politik melanda.

“Jangan bagi ruang seinci pun kepada pembangkang dah sekutu mereka untuk memporakperandakan UMNO,” katanya.


Perbalahan dalaman UMNO undang perpecahan lebih ‘dahsyat’

BANGI, 3 Zulhijjah 1443H, Ahad – Perbalahan dalam kalangan pemimpin UMNO ketika ini hanya melemahkan parti menjelang Pilihan Raya Umum Ke-15 (PRU15) sekali gus memberi ruang kepada musuh untuk berkuasa.

Situasi tersebut sekiranya berlanjutan dibimbangi akan mengundang perpecahan lebih dahsyat dalam parti terbesar orang Melayu itu, demikian kata veteran UMNO, Tengku Razaleigh Hamzah.

Justeru, beliau berkata, pemimpin UMNO perlu bertenang dan tidak saling menyerang antara satu sama lain dalam sesuatu isu.

“Kita sepatutnya bersatu dengan kuat menghadapi musuh menjelang PRU15, Kalau kita terus berkelahi sesama sendiri atau berlainan pendapat kita menjadi lemah,” katanya.

Beliau berkata demikian sebagai mengulas mengenai isu dalaman pemimpin parti UMNO.

Ahli Parlimen Gua Musang itu memberitahu, situasi itu juga akan memberi kesempatan kepada musuh untuk meracuni fikiran pengikut masing-masing.

Keadaan tersebut, katanya, sekali gus memberi impak buruk kepada UMNO pada masa depan.

Perbalahan pemimpin-pemimpin UMNO semakin memburuk ekoran pendedahan Ahli Parlimen Pasir Salak, Datuk Seri Tajuddin Abdul Rahman selepas digugurkan Ahli Majlis Kerja Tertinggi (MKT) UMNO.

Beliau membuat pendedahan mengenai berlaku gerakan yang diketuai beberapa pemimpin tertinggi parti itu supaya Presiden UMNO, Datuk Seri Ahmad Zahid Hamidi berundur dan memberi tumpuan kepada kes-kes mahkamah yang dihadapi.

Malah, Tajuddin turut mendakwa Zahid juga tidak berpuas hati dengan kedudukan Datuk Seri Ismail Sabri Yaakob yang juga Naib Presiden UMNO sebagai Perdana Menteri kerana Ahli Parlimen Bagan Datuk itu bercita-cita untuk memiliki jawatan tersebut.


Elak virus mutasi, Hong Kong larang penerbangan dari Britain

HONG KONG, 6 Jamadilawal 1442H, Isnin – Hong Kong memutuskan untuk menyekat semua penerbangan dari Britain berikutan penemuan mutasi baharu virus COVID-19 yang dikenali sebagai VUI-202012/01.

“Mulai tengah malam tidak akan ada lagi penerbangan penumpang yang tiba di Hong Kong dari United Kingdom,” kata Setiausaha Kesihatan, Sophia Chan kepada wartawan.

Sesiapa yang tiba di Hong Kong dari UK dalam 14 hari terakhir juga harus menjalani kuarantin yang lebih lama, kata para pegawai.

Semua penumpang antarabangsa ke Hong Kong pada masa ini juga harus menjalani kuarantin mandatori selama dua minggu di hotel-hotel khusus.

Negara-negara di seluruh dunia telah mulai melarang penerbangan dan pelancong dari Britain susulan penularan mutasi coronavirus baru terutama di selatan dan timur negara itu.

Keputusan Hong Kong khususnya akan mempengaruhi pelajar dari bandar yang belajar di sana dan berharap dapat pulang pada musim Krismas.

“Mengenai jumlah pelajar yang belajar di United Kingdom yang pulang ke Hong Kong, pemerintah percaya kita harus segera melaksanakan langkah-langkah ketat dan tepat untuk mencegah virus bermutasi daripada menular di Hong Kong,” kata Chan.


Bantuan diberi terus kepada rakyat meski tak melalui MP

KUALA LUMPUR, 13 Syaaban 1444H, Isnin – Perdana Menteri, Datuk Seri Anwar Ibrahim menegaskan kerajaan menyalurkan semua bantuan terus kepada golongan yang memerlukan termasuk mangsa banjir, meskipun ia tidak disalurkan melalui Ahli Parlimen.

Mengambil contoh peruntukan RM50 juta untuk keperluan banjir di Johor, Anwar yang juga Menteri Kewangan menjelaskan ia disalurkan kepada mangsa banjir dan bukannya kepada negeri yang terkesan akibat bencana itu.

“Macam di Johor, RM50 juta diberi kepada yang memerlukan.

“Peruntukan Parlimen walaupun belum sampai pada Ahli Parlimen, ia (bantuan) sampai ke bawah (rakyat),” katanya kepada pemberita selepas menghadiri Pameran Hari Kraf Kebangsaan 2023 di Kompleks Kraf di sini, hari ini.

Anwar berkata demikian ketika mengulas cadangan Ahli Parlimen Pagoh Tan Sri Muhyiddin Yassin yang meminta kerajaan memberikan peruntukan sekurang-kurangnya RM300,000 kepada semua Ahli Parlimen termasuk daripada pembangkang bagi membolehkan mereka menyalurkan bantuan segera kepada mangsa banjir di kawasan masing-masing.

Muhyiddin juga mencadangkan bantuan segera banjir RM50 juta kepada Johor dinaikkan kepada RM100 juta.

Perdana menteri berkata, kerajaan akan membelanjakan peruntukan RM50 juta terlebih dahulu dan ia disalurkan terus kepada mangsa banjir tanpa melalui pelbagai peringkat.

“Lagipun kos kita tiada komisen jadi ia terus kepada mangsa. Projek tebatan banjir disegerakan. Sebenarnya kalau ikut di Johor dah cecah hampir RM1 bilion termasuk projek tebatan banjir,” katanya.

Sementara itu, mengenai cadangan peruntukan RM300,000 kepada semua Ahli Parlimen, Anwar bersifat terbuka untuk berbincang dengan Muhyiddin.

Anwar yang juga Presiden PKR menempelak dakwaan segelintir Ahli Parlimen pembangkang kononnya kerajaan tidak mengagihkan peruntukan secara sama rata kepada kawasan dan negeri dikuasai pembangkang.

“Bukan tak bagi, projek jalan di kampung macam RM50 juta pun, mereka bising (kata) zalim tidak bagi kepada negeri-negeri (pembangkang). Jadi guna istilah zalim, tidak adil atau guna al-Quran  itu  untuk  ditunggangi puak itu. Projek (negeri) tidak kurang, (kerajaan) tidak potong. Ini hanya tohmahan politik sahaja,” katanya.

Terdahulu, Anwar meluangkan masa kira-kira 30 minit melawat Pameran Hari Kraf Kebangsaan 2023 yang bertemakan “Ini Kraf Malaysia”, berlangsung mulai 1 Mac hingga 13 Mac ini dengan menyasarkan nilai jualan RM16 juta dan kehadiran 185,000 orang pengunjung.-  Bernama


7 maut di Seoul akibat hujan lebat

SEOUL, 11 Muharam 1444H, Selasa – Sekurang-kurangnya tujuh orang maut selepas hujan lebat mengakibatkan bekalan elektrik terputus dan terowong kereta api bawah tanah tenggelam di kawasan ibu kota Korea Selatan.

Menurut Pentadbiran Meteorologi Korea (KMA), di bahagian selatan Seoul hujan direkodkan lebih 100 milimeter (mm) sejam pada lewat semalam dengan beberapa kawasan lain di bandar terbabit menerima hujan sebanyak 141.5mm.

Di daerah Gangnam, beberapa bangunan dan kedai terputus bekalan elektrik serta ditenggelami air manakala kereta, bas dan stesen kereta api bawah tanam ditenggelami air menyebabkan orang ramai terkandas.

Manakala lima orang maut di Seoul dan dua lagi di wilayah Gyeonggi setakat awal pagi Selasa, yang disahkan ibu pejabat Pusat Pencegahan Bencana dan Keselamatan.

Daripada jumlah itu, empat mangsa maut akibat terperangkap dalam bangunan yang dinaiki air dan seorang lagi terkena renjatan elektrik.

Seorang lagi ditemui mati di bawah serpihan struktur perhentian bas dan seorang lagi terperangkap dalam tanah runtuh.

Sekurang-kurangnya sembilan orang cedera, sementara enam orang lagi hilang.

Susulan itu, ibu pejabat menaikkan amaran krisis kepada tahap tertinggi dan meminta pertubuhan awam dan swasta melakukan pelarasan waktu kerja masing-masing.

KMA turut mengeluarkan amaran hujan lebat di seluruh ibu negara dan kawasan metropolitan serta bahagian wilayah Gangwon dan Chungcheong.

KMA menjangkakan hujan lebat di kawasan tengah negara itu akan berterusan sekurang-kurangnya sehingga esok. – Agensi


Sekarang bukan masa tunjuk siapa lebih kuat

DUA hari lepas, ketika menaiki kenderaan ehailing, kebetulan pemandunya adalah AJK UMNO bahagian. Tidak disangka-sangka sama sekali. Biasanya jika berjawatan AJK bahagian, mereka bergelar kontraktor, dapat projek sana sini. Hakikatnya, beliau adalah seorang pemandu ehailing, kerja mulia.

Sepanjang perjalanan berbual mengenai politik semasa, terutama PRN Melaka tidak lama lagi. Untuk memerintah katanya, UMNO mesti bekerjasama dengan PAS dan PPBM. UMNO tidak boleh bersendirian atau merasai dirinya lebih kuat, seperti dahulu. Belajar daripada kesilapan dan ambil pengajaran.

PRU15, bagi Parlimen Ampang, UMNO tidak adalah masalah untuk serahkan kepada PAS, dengan syarat dua DUN Lembah Jaya dan Bukit Antarabangsa diserahkan kepada UMNO. Satu lagi formula, PAS ambil satu DUN, UMNO ambil satu dan parlimen.

Terkesima saya dengan pandangannya. Inilah nama jiwa besar. Pemimpin UMNO seperti ini yang kita mahukan. Sama seperti kata salah seorang pemimpin PPBM, apa pun yang kepada PRN Melaka, mereka tidak akan menarik sokongan kerajaan sedia ada. Kerajaan sedia ada tidak wajar ditumbangkan hanya kerana perbezaan parti. Sekali lagi, berjiwa besar, turunkan ego.

Muafakat inilah yang sepatutnya diterjemahkan dalam konteks PRN Melaka, jika mahu terus kekal memerintah.

Jangan sama sekali berkata, kita akan tanding semula kerusi! Apakah kamu begitu yakin boleh menang tanpa kerjasama parti lain? Ini bukan dahulu, tetapi sekarang. Dulu dan kini, sudah jauh berbeza, ditambah lagi dengan norma baharu politik ketika pandemik dan endemik. Tidak boleh berkempen secara fizikal. Semua maklumat bergantung di hujung jari. Perang saraf alam siber.

Saya bersetuju dengan pandangan pemimpin PAS, kerjasama antara parti PN dan MN dalam PRN Melaka akan membawa kejayaan besar kepada parti yang mentadbir Putrajaya.

Pemimpin PAS ini menyebut formula perundingan di PRN Melaka, iaitu kerusi penyandang kekal kepada penyandang. Ini bermakna UMNO-BN kekal bertanding 14 kerusi. Dengan sokongan undi PAS dan PPBM, 14 kerusi ini pasti akan selamat untuk dimenangi. PPBM pula kekal bertanding dua kerusi yang disandang.

Pemimpin PAS ini menjangkakan jika kerjasama antara parti dalam PN dan MN, khususnya UMNO dan PPBM dapat direalisasikan, gabungan itu mampu memenangi tambahan lima lagi kerusi DUN. Dengan syarat baki lagi 12 daripada 28 kerusi DUN perlu diagihkan antara tiga parti. Dengan itu, PN dan MN gagah untuk memenangi PRN Melaka, dengan 21 daripada 28 kerusi DUN Melaka. PH boleh jalan…

Semua jangkaan ini tidak mustahil, kerana inilah kebaikan berjemaah atau bersatu. Jika terus kekalkan momentum ego, terimalah akibatnya. Formula PRN Melaka ini, juga menjadi cerminan kepada PRU15 nanti. Jika kamu gagal merancang, kamu merancang untuk gagal.

Ini bukan masa untuk menunjukkan ego, siapa kuat. Ini adalah masa menuntut pengorbanan. Bukannya siapakah yang lebih kuat, terutama antara UMNO dan PPBM.

Masalah ego yang paling jijik adalah merasakan diri (parti) terlalu mulia dan hebat.

Dialah yang patut dihormati, dialah patut digeruni, dialah patut dibesarkan, dialah patut dipuji, dialah patut diberi perhatian, dialah patut dapat segalanya. Perasaan dan perasan ini akan menjadikan kita berasa diri dan kepala besar, menjadikan kita tidak boleh ditegur, dinasihati dan dibetulkan.

Lazimnya, kelebihan kebendaan seperti kuasa, bilangan kerusi, harta, pangkat, populariti membawa kepada merasai mulia. Parti ini lebih itu, parti itu lebih ini.

Justeru, mari kita buang jauh-jauh sifat ego. Lebih-lebih lagi merasai diri mulia dan hebat.

Mari kita muhasabah, kemuliaan dan kehebatan itu hanya milik Allah. Kita adalah hambaNya yang hina. Sedar itu.

Ingatlah, semulia atau sehebat mana kita, kita tetap hina, walaupun yang kita ada rumah mewah, kereta mewah dan segalanya mewah.

Hakikatnya, kita sentiasa membawa kotoran bersama dalam diri kita walaupun semewah mana kita, apa jua gelarannya Raja, Pembesar istana, Perdana Menteri, Menteri, Tun, Tan Sri, Dato dan apa jua pangkat dan gelaran.

Air kencing, najis tahi, tahi hidung, tahi telinga, muntah, kentut, segalanya ada dalam perut dan badan kita. Najis-najis kotor inilah yang sentiasa kita bawa ke mana sahaja kita pergi, tidak kira apa darjat dan keturunan. Kentut kamu tetap busuk tidak wangi. Masih lagi mengakui diri atau parti hebat?

Semulia mana pun kita, semua najis ini kita bawa, termasuk santapan diraja.

Sebab itu, kita lihat, orang ego ini merasa dirinya mulia susah sangat untuk meminta maaf, meskipun dia sememang menjadi punca kepada kesilapan yang berlaku.

Orang ego ini terlalu sukar untuk meminta maaf, kerana dengan meminta maaf itu akan merendahkan diri dan memuliakan orang lain untuk mendapat kemaafan itu. Orang (pemimpin) ego pastinya tidak sanggup merendahkan diri sendiri dan memuliakan orang lain dengan permohonan maaf.

Maka benarlah kata-kata, “sorry seems to be the hardest word.” kenapa? Orang yang ego merasakan dia lebih mulia daripada orang yang dilukainya.

Ingat kata-kata ini, meminta maaf itu bukan bermakna kita berbuat salah, orang itu yang betul. Sebenarlah itu adalah makna harga sebuah hubungan atau persaudaraan atau kesatuan jamaah, melampaui sikap ego

Justeru, untuk membuang ego ini, sentiasalah meminta dan mencari kemaafan orang lain. Semua orang buat salah, dan semua orang itu termasuk kita. Semua orang tak sempurna, dan semua orang itu termasuklah kita. Fikirkan sejenak, kenapa dan mengapakah perpecahan dan lompat-melompat ini berlaku. Cuba kaji semua punca dan sebab-musabab itu.

Khalifah Abdul Malik Marwan pernah berkata, semulia-mulia manusia adalah orang yang mempunyai adab yang merendah diri ketika berkedudukan tinggi, memaaf ketika berdaya membalas dan bersikap adil ketika kuat

Formula PRN Melaka mudah sahaja untuk diselesaikan. Turunkan ego. Maafkan kesalahan sahabat-sahabat kita. Ingat kata-kata Malik Marwan.

Berjemaahlah umatku, turunkan ego kamu, pasti kamu akan menang. Kepada AJK UMNO Bahagian yang menjadi pemandu ehailing, rezeki kamu jauh lebih mulia dan berkat walaupun tidak kaya dan berharta. Apa erti kaya, mulia dan berharta, tetapi hina di mata Pencipta, kerana tiada keberkatan harta.

Prof Dr Ridhuan Tee Abdullah